CELEX: 32017R2107
Language: lt
Date: 2017-11-15 00:00:00
Title: 2017 m. lapkričio 15 d. Europos Parlamento ir Tarybos reglamentas (ES) 2017/2107, kuriuo nustatomos valdymo, išsaugojimo ir kontrolės priemonės, taikytinos Tarptautinės Atlanto tunų apsaugos komisijos (ICCAT) valdomame konvencijos rajone, ir kuriuo iš dalies keičiami Tarybos reglamentai (EB) Nr. 1936/2001, (EB) Nr. 1984/2003 ir (EB) Nr. 520/2007

30.11.2017   
               
               
                  LT
               
               
                  Europos Sąjungos oficialusis leidinys
               
               
                  L 315/1
               
            EUROPOS PARLAMENTO IR TARYBOS REGLAMENTAS (ES) 2017/2107
      2017 m. lapkričio 15 d.
      kuriuo nustatomos valdymo, išsaugojimo ir kontrolės priemonės, taikytinos Tarptautinės Atlanto tunų apsaugos komisijos (ICCAT) valdomame konvencijos rajone, ir kuriuo iš dalies keičiami Tarybos reglamentai (EB) Nr. 1936/2001, (EB) Nr. 1984/2003 ir (EB) Nr. 520/2007
      EUROPOS PARLAMENTAS IR EUROPOS SĄJUNGOS TARYBA,
      atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,
      atsižvelgdami į Europos Komisijos pasiūlymą,
      teisėkūros procedūra priimamo akto projektą perdavus nacionaliniams parlamentams,
      atsižvelgdami į Europos ekonomikos ir socialinių reikalų komiteto nuomonę (1),
      laikydamiesi įprastos teisėkūros procedūros (2),
      kadangi:
      
                  (1)
               
               
                  bendros žuvininkystės politikos (toliau – BŽP) tikslas, kaip nustatyta Europos Parlamento ir Tarybos reglamente (ES) Nr. 1380/2013 (3), yra užtikrinti, kad jūrų biologiniai ištekliai būtų naudojami užtikrinant ilgalaikį aplinkos, ekonomikos ir socialinį tvarumą;
               
            
                  (2)
               
               
                  Tarybos sprendimu 98/392/EB (4) Sąjunga patvirtino Jungtinių Tautų jūrų teisės konvenciją, kurioje nustatyti, inter alia, principai ir taisyklės, susiję su jūrų gyvųjų išteklių išsaugojimu ir valdymu. Vykdydama didesnio masto tarptautinius įsipareigojimus, Sąjunga prisideda prie pastangų išsaugoti žuvų išteklius tarptautiniuose vandenyse;
               
            
                  (3)
               
               
                  pagal Tarybos sprendimą 86/238/EEB (5) Sąjunga nuo 1997 m. lapkričio 14 d. yra Tarptautinės konvencijos dėl Atlanto tunų apsaugos (toliau – ICCAT konvencija) susitariančioji šalis;
               
            
                  (4)
               
               
                  ICCAT konvencija nustatoma regioninio bendradarbiavimo, kuriuo siekiama išsaugoti ir valdyti tunų ir tunams giminingų rūšių žuvų išteklius Atlanto vandenyne ir gretimose jūrose, sistema, tuo tikslu įsteigiant Tarptautinę Atlanto tunų apsaugos komisiją (toliau – ICCAT);
               
            
                  (5)
               
               
                  ICCAT turi įgaliojimus priimti privalomuosius sprendimus (toliau – rekomendacijos) jos kompetencijai priklausančių žvejojamų rūšių išsaugojimo ir valdymo srityje, kurie yra privalomi susitariančiosioms šalims. Tos rekomendacijos iš esmės yra skirtos ICCAT konvencijos susitariančiosioms šalims, tačiau jomis taip pat nustatomos pareigos privačiojo sektoriaus ekonominės veiklos vykdytojams (pvz., laivų kapitonams). ICCAT rekomendacijos įsigalioja praėjus šešiems mėnesiams po jų priėmimo, o Sąjunga jas privalo kuo greičiau įgyvendinti savo teisės aktais;
               
            
                  (6)
               
               
                  Europos Parlamento ir Tarybos reglamentas dėl tvaraus išorės žvejybos laivynų valdymo (6) nustatys, kad tas reglamentas turi būti taikomas nedarant poveikio Sąjungos teisės nuostatoms, kuriomis įgyvendinamos regioninių žvejybos valdymo organizacijų, kurių susitariančiąja šalimi yra Sąjunga, priimtos nuostatos;
               
            
                  (7)
               
               
                  paskutinį kartą ICCAT rekomendacijos dėl išteklių išsaugojimo ir vykdymo užtikrinimo buvo įgyvendintos Tarybos reglamentais (EB) Nr. 1936/2001 (7) ir (EB) Nr. 520/2007 (8);
               
            
                  (8)
               
               
                  ICCAT rekomendacija dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano buvo įgyvendinta Europos Parlamento ir Tarybos reglamentu (ES) 2016/1627 (9). Šiame reglamente nuostatų dėl tokio daugiamečio atkūrimo plano nėra;
               
            
                  (9)
               
               
                  įgyvendindamos tas rekomendacijas, Sąjunga ir valstybės narės turėtų siekti skatinti priekrantės žvejybos veiklą ir mažesnį poveikį aplinkai darančių selektyviosios žvejybos įrankių ir būdų, įskaitant tradicinės ir smulkiosios žvejybos įrankius ir būdus, naudojimą, tokiu būdu prisidėdamos prie deramo vietos ekonomikos dalyvių gyvenimo lygio užtikrinimo;
               
            
                  (10)
               
               
                  Sąjungos teisės aktais turėtų būti tik įgyvendinamos ICCAT rekomendacijos, siekiant sudaryti vienodas sąlygas Sąjungos ir trečiųjų valstybių žvejams ir užtikrinti, kad taisyklės būtų visiems priimtinos;
               
            
                  (11)
               
               
                  šiame reglamente numatyti deleguotieji aktai ir įgyvendinimo aktai turėtų nedaryti poveikio būsimų ICCAT rekomendacijų įgyvendinimui Sąjungos teisės aktais taikant įprastą teisėkūros procedūrą;
               
            
                  (12)
               
               
                  siekiant Sąjungos teisės aktais skubiai įgyvendinti būsimus ICCAT rekomendacijų pakeitimus, pagal Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai priimti aktus dėl šio reglamento priedų pakeitimų. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros (10) nustatytais principais. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;
               
            
                  (13)
               
               
                  siekiant užtikrinti vienodas šio reglamento nuostatų įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (11);
               
            
                  (14)
               
               
                  siekiant užtikrinti BŽP laikymąsi, buvo priimti Sąjungos teisės aktai, kuriais nustatoma kontrolės, tikrinimo ir vykdymo užtikrinimo sistema, apimanti kovą su neteisėta, nedeklaruojama ir nereglamentuojama žvejyba (NNN žvejyba). Visų pirma Tarybos reglamentu (EB) Nr. 1224/2009 (12) nustatoma Sąjungos kontrolės, tikrinimo ir vykdymo užtikrinimo, laikantis bendro ir integruoto požiūrio, sistema siekiant užtikrinti, kad būtų laikomasi visų BŽP taisyklių. Komisijos įgyvendinimo reglamente (ES) Nr. 404/2011 (13) nustatytos išsamios Reglamento (EB) Nr. 1224/2009 įgyvendinimo taisyklės. Tarybos reglamentu (EB) Nr. 1005/2008 (14) nustatoma Bendrijos sistema, kuria siekiama užkirsti kelią NNN žvejybai, atgrasyti nuo jos ir ją panaikinti. Tais reglamentais jau įgyvendinama nemažai ICCAT rekomendacijose išdėstytų nuostatų. Todėl tų nuostatų į šį reglamentą įtraukti nebūtina;
               
            
                  (15)
               
               
                  pagal ICCAT rekomendacijas, kurios turi būti taikomos kartu su Reglamente (EB) Nr. 1224/2009 nustatytomis taikytinomis taisyklėmis, dideliems pelaginėmis ūdomis žvejojantiems laivams leidžiama perkrauti jūroje, ICCAT zonoje esančiuose Sąjungai nepriklausančiuose vandenyse. Tačiau Sąjunga tą klausimą turėtų visapusiškai ir sistemingai kelti regioninėse žvejybos valdymo organizacijose ir siekti, kad Sąjungos lygmeniu taikomas draudimas perkrauti Sąjungai priklausančiuose vandenyse būtų išplėstas ir apimtų visus vandenis;
               
            
                  (16)
               
               
                  Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį, kuris nuo 2015 m. sausio 1 d. taikomas vykdant smulkiųjų ir stambiųjų pelaginių žuvų žvejybą, žvejybą pramoniniais tikslais ir lašišų žvejybą Baltijos jūroje. Tačiau pagal to reglamento 15 straipsnio 2 dalį įpareigojimas iškrauti laimikį taikomas nedarant poveikio Sąjungos tarptautiniams įsipareigojimams, kaip antai nustatytiesiems ICCAT rekomendacijomis. Remiantis ta pačia nuostata Komisijai suteikiami įgaliojimai priimti deleguotuosius aktus, kurių tikslas – tokius tarptautinius įsipareigojimus įgyvendinti Sąjungos teisės aktais, įskaitant visų pirma nuostatas, kuriomis leidžiama nukrypti nuo įpareigojimo iškrauti laimikį. Todėl, vykdant tam tikrą smulkiųjų ir stambiųjų pelaginių žuvų žvejybą ir žvejybą pramoniniais tikslais, išmesti į jūrą žuvis leidžiama tam tikrais Komisijos deleguotajame reglamente (ES) 2015/98 (15) nustatytais atvejais;
               
            
                  (17)
               
               
                  Tarybos reglamentu (EB) Nr. 1984/2003 (16) pagal atitinkamas ICCAT nuostatas nustatomos paprastosioms durklažuvėms ir didžiaakiams tunams taikomos statistinių dokumentų programos. Kadangi ICCAT priėmė naujas nuostatas dėl statistinių programų, susijusias su perkrovimu jūroje, tikslinga iš dalies pakeisti Reglamentą (EB) Nr. 1984/2003, siekiant tas nuostatas įgyvendinti Sąjungos teisės aktais;
               
            
                  (18)
               
               
                  pastaraisiais metais daug ICCAT rekomendacijų buvo pakeista arba panaikinta. Todėl, siekiant aiškumo, supaprastinimo ir teisinio tikrumo, tikslinga iš dalies pakeisti reglamentus (EB) Nr. 1936/2001 ir (EB) Nr. 520/2007,
               
            PRIĖMĖ ŠĮ REGLAMENTĄ:
      I ANTRAŠTINĖ DALIS
      
         BENDROSIOS NUOSTATOS
      
      1 straipsnis
      Dalykas
      Šiuo reglamentu nustatomos valdymo, išsaugojimo ir kontrolės nuostatos, susijusios su toli migruojančių rūšių žuvų išteklių, kuriuos valdo Tarptautinė Atlanto tunų apsaugos komisija (toliau – ICCAT), žvejyba.
      2 straipsnis
      Taikymo sritis
      Šis reglamentas taikomas:
      
                  a)
               
               
                  Sąjungos žvejybos laivams ir mėgėjų žvejyba užsiimantiems Sąjungos laivams, kurie veiklą vykdo ICCAT konvencijos rajone, o perkrovimo atveju – taip pat už ICCAT konvencijos rajono ribų, jei jie perkrauna tame rajone sužvejotas žuvis;
               
            
                  b)
               
               
                  trečiųjų šalių laivams, kurie yra inspektuojami valstybių narių uostuose ir kurie gabena ICCAT rūšių žuvis ar iš tokių rūšių žuvų pagamintus žuvininkystės produktus, kurie anksčiau nebuvo iškrauti ar perkrauti uostuose;
               
            
                  c)
               
               
                  trečiųjų šalių žvejybos laivams ir mėgėjų žvejyba užsiimantiems trečiųjų šalių laivams, kurie veiklą vykdo Sąjungos vandenyse.
               
            3 straipsnis
      Ryšys su kitais Sąjungos aktais
      Šis reglamentas taikomas nedarant poveikio nuostatoms, išdėstytoms Europos Parlamento ir Tarybos reglamente dėl tvaraus išorės žvejybos laivynų valdymo (17) ir Reglamente (ES) 2016/1627.
      Šiame reglamente numatytos priemonės papildo priemones, numatytas reglamentuose (EB) Nr. 1005/2008 ir (EB) Nr. 1224/2009.
      4 straipsnis
      Terminų apibrėžtys
      Šiame reglamente vartojamų terminų apibrėžtys:
      1)   ICCAT rūšys– I priede išvardytos rūšys;
      2)   tropiniai tunai– didžiaakiai tunai, gelsvauodegiai tunai ir dryžieji tunai;
      3)   žvejybos laivas– laivas, turintis versliniam jūrų biologinių išteklių naudojimui skirtą įrangą arba paprastųjų tunų gaudyklę;
      4)   žūklės laivas– žvejybos laivas, naudojamas jūrų biologiniams ištekliams žvejoti;
      5)   Sąjungos žvejybos laivas– žvejybos laivas, plaukiojantis su valstybės narės vėliava ir įregistruotas Sąjungoje;
      6)   žvejybos leidimas– Sąjungos žvejybos laivui išduotas leidimas, kuriuo jam suteikiama teisė nustatytą laikotarpį atitinkamame rajone arba pagal atitinkamos žvejybos kriterijus tam tikromis sąlygomis vykdyti tam tikrą žvejybos veiklą;
      7)   specialusis žvejybos leidimas– Sąjungos žvejybos laivui išduotas leidimas, kuriuo jam suteikiama teisė nustatytą laikotarpį atitinkamame rajone ar pagal atitinkamos žvejybos kriterijus tam tikromis sąlygomis konkrečiais įrankiais vykdyti tam tikrą žvejybos veiklą;
      8)   perkrovimas– visų ar dalies laive laikomų žvejybos produktų iškrovimas į kitą laivą;
      9)   mėgėjų žvejyba– neverslinės jūrų biologinių išteklių žvejybos veikla poilsio, turizmo arba sporto tikslais;
      10)   I užduoties duomenys– duomenys, ICCAT „Praktiniame statistinių duomenų apie Atlanto tunus ir tunams giminingas žuvis rinkimo ir jų ėminių ėmimo vadove“ apibrėžti kaip I užduotis;
      11)   II užduoties duomenys– duomenys, ICCAT „Praktiniame statistinių duomenų apie Atlanto tunus ir tunams giminingas žuvis rinkimo ir jų ėminių ėmimo vadove“ apibrėžti kaip II užduotis;
      12)   KSŠ– ICCAT konvencijos susitariančiosios šalys ir bendradarbiaujančiosios šalys, kurios nėra susitariančiosios šalys, bendradarbiaujantys subjektai arba žvejybos subjektai;
      13)   ICCAT konvencijos rajonas– visi Atlanto vandenyno ir gretimų jūrų vandenys;
      14)   tausios žvejybos partnerystės susitarimas– tarptautinis susitarimas, kaip apibrėžta Reglamento (ES) Nr. 1380/2013 4 straipsnio 1 dalies 37 punkte;
      15)   laivo ilgis– atstumas, matuojamas tiesia linija tarp kraštutinių laivapriekio ir laivagalio taškų;
      16)   didelis pelaginėmis ūdomis žvejojantis laivas– pelaginėmis ūdomis žvejojantis laivas, kurio bendrasis ilgis yra didesnis nei 24 metrai;
      17)   didelis žvejybos laivas– žvejybos laivas, kurio bendrasis ilgis yra didesnis nei 20 metrų;
      18)   didelis žūklės laivas– žūklės laivas, kurio bendrasis ilgis yra didesnis nei 20 metrų;
      19)   didelių žvejybos laivų ICCAT registras– ICCAT sekretoriato tvarkomas didelių žvejybos laivų, kuriems leidžiama žvejoti ICCAT rūšių žuvis ICCAT konvencijos rajone, sąrašas;
      20)   aptarnaujantis laivas– laivas, išskyrus laive esančias plaukiojančias priemones, kuriame nėra naudoti paruoštų žvejybos įrankių ir kuris palengvina žvejybos veiklą, padeda ją vykdyti arba parengia jai, be kita ko, aprūpindamas žūklės laivą;
      21)   transportinis laivas– aptarnaujantis laivas, kuris naudojamas perkrovimo operacijoms vykdyti ir į kurį iš didelių pelaginėmis ūdomis žvejojančių laivų perkeliamos ICCAT rūšių žuvys;
      22)   transportinių laivų ICCAT registras– ICCAT sekretoriato tvarkomas laivų, į kuriuos leidžiama jūroje, ICCAT konvencijos rajone, perkrauti žvejybos produktus iš didelių pelaginėmis ūdomis žvejojančių laivų, sąrašas;
      23)   leidimus turinčių tropinius tunus žvejojančių laivų ICCAT registras– ICCAT sekretoriato tvarkomas didelių žvejybos laivų, kuriems leidžiama ICCAT konvencijos rajone žvejoti, laikyti laive, perkrauti, transportuoti, perdirbti arba iškrauti tropinius tunus, sąrašas;
      24)   žuvų suburiamasis įrenginys (ŽSĮ)– žuvims privilioti statomas jūros paviršiuje plūduriuojantis įrenginys;
      25)   NNN žvejyba– žvejybos veikla, apibrėžta Reglamento (EB) Nr. 1005/2008 2 straipsnio 1 punkte;
      26)   NNN žvejybą vykdančių laivų ICCAT sąrašas– laivų, kuriuos ICCAT laiko vykdančiais NNN žvejybą, sąrašas;
      27)   ūda– žvejybos įrankis, kurį sudaro pagrindinis lynas su ant šoninių (ilginamųjų) lynų, kurių ilgis ir išdėstymo intervalas priklauso nuo tikslinės žuvų rūšies, pritvirtintais kabliukais;
      28)   gaubiamasis tinklas– apsupamasis tinklas, kurio apačia sutraukiama per išilginius gruntlynio žiedus perkištu lynu, kuriuo tinklą galima sutraukti ir užverti;
      29)   kabliukas– lenktas aštrus plieninės vielos elementas.
      II ANTRAŠTINĖ DALIS
      
         TAM TIKRŲ RŪŠIŲ ŽUVŲ IŠTEKLIŲ VALDYMO, IŠSAUGOJIMO IR KONTROLĖS PRIEMONĖS
      
      
         I SKYRIUS
      
      
         
            Tropiniai tunai
         
      
      5 straipsnis
      Didžiaakius tunus žvejojančių Sąjungos didelių žūklės laivų skaičiaus apribojimai
      Didžiaakius tunus ICCAT konvencijos rajone žvejojančių Sąjungos didelių žūklės laivų skaičius ir bendras žvejybos pajėgumas, išreikštas bendrąja talpa (GT), nustatomi:
      
                  a)
               
               
                  pagal ICCAT konvencijos rajone 1991–1992 m. laikotarpiu didžiaakius tunus žvejojusių Sąjungos žūklės laivų vidutinį skaičių ir žvejybos pajėgumą, išreikštą GT, ir
               
            
                  b)
               
               
                  remiantis Sąjungos žūklės laivų, žvejojusių didžiaakius tunus 2005 m., skaičiaus, apie kurį buvo pranešta ICCAT 2005 m. birželio 30 d., apribojimu.
               
            6 straipsnis
      Specialieji leidimai dideliems tropinių tunų žūklės laivams ir aptarnaujantiems laivams
      1.   Valstybės narės, vadovaudamosi Europos Parlamento ir Tarybos reglamente dėl tvaraus išorės žvejybos laivynų valdymo (18) išdėstytomis nuostatomis, dideliems su jų vėliava plaukiojantiems žūklės laivams išduoda leidimus žvejoti tropinius tunus ICCAT konvencijos rajone.
      2.   Valstybės narės išduoda leidimus su jų vėliava plaukiojantiems aptarnaujantiems laivams, kurie aptarnauja 1 dalyje nurodytus laivus.
      7 straipsnis
      Leidimus turinčių tropinius tunus žvejojančių laivų ICCAT registras
      1.   Valstybės narės praneša Komisijai nedelsdamos ir ne vėliau kaip per 30 dienų apie įvykį, dėl kurio būtina papildyti leidimus turinčių tropinius tunus žvejojančių laivų ICCAT registrą, iš jo ką nors išbraukti ar jį iš dalies pakeisti. Komisija nedelsdama ir ne vėliau kaip per 45 dienas nuo tokio įvykio datos pateikia tą informaciją ICCAT sekretoriatui.
      2.   Dideliems žvejybos laivams, kurie nėra įtraukti į leidimus turinčių tropinius tunus žvejojančių laivų ICCAT registrą, neleidžiama žvejoti, laikyti laive, perkrauti, transportuoti, perkelti, perdirbti ar iškrauti ICCAT konvencijos rajone sužvejotų tropinių tunų. Tokiais atvejais netaikoma Reglamento (ES) Nr. 1380/2013 15 straipsnio 1 dalis.
      8 straipsnis
      Atitinkamais metais tropinius tunus žvejojusių laivų sąrašas
      Kasmet ne vėliau kaip birželio 30 d. valstybės narės pateikia Komisijai leidimus turinčių su jų vėliava plaukiojančių laivų, kurie praėjusiais kalendoriniais metais ICCAT konvencijos rajone žvejojo tropinius tunus, sąrašą. Kasmet ne vėliau kaip liepos 31 d. Komisija pateikia ICCAT sąrašus, kuriuos ji gavo iš valstybių narių.
      9 straipsnis
      Žuvų suburiamųjų įrenginių valdymo planai
      1.   Kasmet ne vėliau kaip gruodžio 31 d. valstybės narės, turinčios gaubiamaisiais tinklais ir kartinėmis ūdomis su jauku žvejojančių laivų, kurie žvejoja tropinius tunus naudodami žuvų suburiamuosius įrenginius (toliau – ŽSĮ), pateikia Komisijai su jų vėliava plaukiojančių laivų tokių ŽSĮ naudojimo valdymo planus. Komisija tą informaciją perduoda ICCAT sekretoriatui ne vėliau kaip kitų metų sausio 31 d.
      2.   1 dalyje nurodytų valdymo planų tikslai yra šie:
      
                  a)
               
               
                  gerinti žinias apie ŽSĮ charakteristikas, plūdurų charakteristikas, žvejybą naudojant ŽSĮ, įskaitant žvejybos pastangas, ir susijusį poveikį tikslinėms ir netikslinėms rūšims;
               
            
                  b)
               
               
                  veiksmingai valdyti ŽSĮ ir bakenų statymą bei iškėlimą ir jų galimo praradimo atvejus;
               
            
                  c)
               
               
                  sumažinti ir apriboti ŽSĮ ir žvejybos naudojant ŽSĮ poveikį ekosistemai, be kita ko, atitinkamais atvejais imantis veiksmų dėl atskirų mirtingumo dėl žvejybos aspektų (pvz., pastatytų ŽSĮ skaičiaus, įskaitant gaubiamaisiais tinklais žvejojančių laivų tinklų užmetimų prie ŽSĮ skaičių, žvejybos pajėgumo, aptarnaujančių laivų skaičiaus).
               
            3.   1 dalyje nurodytuose valdymo planuose pateikiama II priede nustatyta informacija.
      4.   Valstybės narės užtikrina, kad kiekvienas laivas, kuris plaukioja su jų vėliava ir gaubiamaisiais tinklais žvejoja tropinius tunus naudodamas ŽSĮ, vienu metu naudotų ne daugiau kaip 500 aktyvių prietaisinių plūdurų.
      10 straipsnis
      ŽSĮ taikomi reikalavimai
      1.   ŽSĮ turi atitikti šiuos reikalavimus:
      
                  a)
               
               
                  paviršiuje esanti ŽSĮ konstrukcija negali būti uždengta jokia medžiaga arba gali būti uždengta tik tokia medžiaga, kuri kelia mažiausią pavojų, kad įsipainios netikslinių rūšių gyvūnai, ir
               
            
                  b)
               
               
                  po paviršiumi esančios dalys turi būti sudarytos tik iš medžiagos, į kurią neįsipainioja netikslinių rūšių gyvūnai.
               
            2.   Projektuojant ŽSĮ pirmenybė, jei įmanoma, turi būti teikiama biologiškai skaidžioms medžiagoms, kad biologiškai neskaidžių ŽSĮ būtų palaipsniui atsisakyta, ne vėliau kaip 2018 m.
      3.   Valstybės narės pateikia Komisijai ataskaitą apie veiksmus, kurių ėmėsi siekdamos užtikrinti, kad būtų laikomasi šio straipsnio 1 ir 2 dalių, kuri yra 71 straipsnyje nurodytos metinės ataskaitos dalis. Komisija tą informaciją perduoda ICCAT sekretoriatui.
      11 straipsnis
      Laivų pateikiama informacija apie ŽSĮ
      1.   Kiekvienu ŽSĮ pastatymo atveju gaubiamaisiais tinklais ir kartinėmis ūdomis su jauku žvejojantys Sąjungos žūklės laivai ir aptarnaujantys Sąjungos laivai renka ir pateikia šią informaciją ir duomenis:
      
                  a)
               
               
                  ŽSĮ geografines koordinates;
               
            
                  b)
               
               
                  ŽSĮ pastatymo datą;
               
            
                  c)
               
               
                  ŽSĮ tipą (inkarinis ŽSĮ, dreifuojantysis dirbtinis ŽSĮ);
               
            
                  d)
               
               
                  ŽSĮ identifikatorių (t. y. ŽSĮ ženklus ar bakeno ID, plūduro tipą, pvz., paprastas plūduras ar plūduras, susietas su echolotu) arba kitą informaciją, pagal kurią galima nustatyti savininką;
               
            
                  e)
               
               
                  ŽSĮ konstrukcines charakteristikas (plūduriuojančiosios dalies ir povandeninės konstrukcijos matmenis ir sudedamąsias medžiagas, taip pat povandeninės konstrukcijos pinklumą).
               
            2.   Kiekvienu nuplaukimo į ŽSĮ vietą atveju, neatsižvelgiant į tai, ar nuplaukus buvo užmesti žvejybos įrankiai, gaubiamaisiais tinklais ir kartinėmis ūdomis su jauku žvejojantys Sąjungos žūklės laivai ir aptarnaujantys Sąjungos laivai renka ir pateikia šią informaciją:
      
                  a)
               
               
                  nuplaukimo pobūdį (ištraukimas, iškėlimas, su elektronine įranga atliekami intervenciniai veiksmai);
               
            
                  b)
               
               
                  ŽSĮ geografines koordinates;
               
            
                  c)
               
               
                  nuplaukimo datą;
               
            
                  d)
               
               
                  ŽSĮ tipą (inkarinis ŽSĮ, dreifuojantysis gamtinis ŽSĮ, dreifuojantysis dirbtinis ŽSĮ);
               
            
                  e)
               
               
                  ŽSĮ identifikatorių (t. y. ŽSĮ ženklus ar bakeno ID) arba kitą informaciją, pagal kurią galima nustatyti savininką;
               
            
                  f)
               
               
                  jei nuplaukus užmetami žvejybos įrankiai, užmetus pasiektą rezultatą – laimikį ir priegaudą, nurodant tiek laikomą laive, tiek išmestą į jūrą gyvų ar negyvų gyvūnų kiekį, o jei nuplaukus žvejybos įrankiai neužmetami, nurodoma tokio sprendimo priežastis (pavyzdžiui, kad nepakanka žuvų arba kad žuvys yra per mažos).
               
            3.   Kiekvienu ŽSĮ praradimo atveju gaubiamaisiais tinklais ir kartinėmis ūdomis su jauku žvejojantys Sąjungos žūklės laivai ir aptarnaujantys Sąjungos laivai renka ir pateikia šią informaciją:
      
                  a)
               
               
                  paskutines užregistruotas geografines koordinates;
               
            
                  b)
               
               
                  paskutinių geografinių koordinačių užregistravimo datą;
               
            
                  c)
               
               
                  ŽSĮ identifikatorių (t. y. ŽSĮ ženklus ar bakeno ID) arba kitą informaciją, pagal kurią galima nustatyti savininką.
               
            4.   Sąjungos žvejybos laivai tvarko pastatytų ŽSĮ sąrašą; jis turi būti atnaujinamas kas ketvirtį ir jame turi būti pateikiama bent III priede nustatyta informacija.
      12 straipsnis
      Valstybių narių teikiama informacija apie ŽSĮ
      Valstybės narės kasmet likus 15 dienų iki ICCAT nustatyto konkrečių metų galutinio termino pateikia Komisijai toliau nurodytą informaciją, kad ją būtų galima perduoti ICCAT sekretoriatui:
      
                  a)
               
               
                  kas ketvirtį – faktiškai pastatytų ŽSĮ skaičių pagal ŽSĮ tipą, nurodant, ar yra su ŽSĮ susietas bakenas / plūduras ar echolotas, ar jo nėra;
               
            
                  b)
               
               
                  kas ketvirtį – faktiškai pastatytų bakenų / plūdurų skaičių ir tipą (pvz., radijo, su echolotu);
               
            
                  c)
               
               
                  kas ketvirtį – vidutinį aktyvių bakenų / plūdurų, kuriuos sekė kiekvienas laivas, skaičių;
               
            
                  d)
               
               
                  kas ketvirtį – vidutinį prarastų aktyvių ŽSĮ skaičių;
               
            
                  e)
               
               
                  kiekvieno aptarnaujančio laivo duomenis apie jūroje praleistų dienų skaičių pagal kiekvieną 1° kartografinio tinklelio zoną, mėnesį ir vėliavos valstybę narę.
               
            13 straipsnis
      Laivo žurnalai
      Valstybės narės užtikrina, kad:
      
                  a)
               
               
                  būtų greitai surenkami ir Sąjungos mokslininkams prieinami popieriniai ir elektroniniai žvejybos žurnalai ir, kai taikytina, ŽSĮ žurnalai;
               
            
                  b)
               
               
                  pagal 50 straipsnį Komisijai perduodami II užduoties duomenys apimtų informaciją, surinktą iš žvejybos arba, kai taikytina, ŽSĮ žurnalų.
               
            14 straipsnis
      Draudimas žvejoti tam tikru laikotarpiu ir tam tikrame rajone, taikomas siekiant apsaugoti jauniklius
      1.   Draudžiama žvejoti tropinius tunus ar padėti vykdyti tropinių tunų žvejybos veiklą naudojant objektus, kurie galėtų daryti poveikį žuvų susibūrimui, įskaitant ŽSĮ:
      
                  a)
               
               
                  kasmet nuo sausio 1 d. iki vasario 28 d. ir
               
            
                  b)
               
               
                  rajone, kurio ribos yra tokios:
                  
                              —
                           
                           
                              šiaurinė riba – 5° šiaurės platumos lygiagretė,
                           
                        
                              —
                           
                           
                              pietinė riba – 4° pietų platumos lygiagretė,
                           
                        
                              —
                           
                           
                              vakarinė riba – 20° vakarų ilgumos dienovidinis,
                           
                        
                              —
                           
                           
                              rytinė riba – Afrikos pakrantė.
                           
                        
            2.   1 dalyje nurodytas draudimas apima:
      
                  a)
               
               
                  plūduriuojančiųjų objektų – su plūdurais ar be jų – nuleidimą;
               
            
                  b)
               
               
                  žvejybą aplink dirbtinius objektus (įskaitant laivus), po jais ar juos naudojant;
               
            
                  c)
               
               
                  žvejybą aplink gamtinius objektus, po jais ar juos naudojant;
               
            
                  d)
               
               
                  plūduriuojančiųjų objektų išvilkimą už rajono ribų.
               
            3.   Kiekviena valstybė narė, kurios laivai vykdo žvejybos veiklą geografiniame rajone, kurio atžvilgiu taikomas draudimas žvejoti tam tikru laikotarpiu ir tam tikrame rajone:
      
                  a)
               
               
                  imasi tinkamų veiksmų užtikrinti, kad visuose su jos vėliava plaukiojančiuose laivuose, įskaitant aptarnaujančius laivus, vykdančiuose žvejybos veiklą, kai taikomas draudimas žvejoti šio straipsnio 1 dalyje nurodytu laikotarpiu ir nurodytame rajone, būtų po stebėtoją. Stebėtojų programa turi atitikti šio reglamento IV priedą, nedarant poveikio Reglamento (EB) Nr. 1224/2009 73 straipsniui;
               
            
                  b)
               
               
                  kasmet ne vėliau kaip birželio 30 d. pateikia Komisijai a punkte nurodytų stebėtojų surinktą informaciją, o Komisija apie tai ne vėliau kaip liepos 31 d. praneša ICCAT;
               
            
                  c)
               
               
                  imasi tinkamų veiksmų su jos vėliava plaukiojančių laivų, kurie nesilaiko draudimo žvejoti 1 dalyje nurodytu laikotarpiu ir toje dalyje nurodytame rajone reikalavimų, atžvilgiu;
               
            
                  d)
               
               
                  pateikia Komisijai ataskaitą apie tai, kaip ji laikosi draudimo žvejoti nurodytu laikotarpiu ir nurodytame rajone reikalavimų, kuri yra 71 straipsnyje nurodytos metinės ataskaitos dalis.
               
            15 straipsnis
      Tropinių tunų žvejyba tam tikruose Portugalijos vandenyse
      Draudžiama laikyti laive bet kokį kiekį tropinių tunų, gaubiamaisiais tinklais sužvejotų vandenyse, į kuriuos Portugalija turi suverenias teises arba kurie priklauso jos jurisdikcijai ICES X parajonyje į šiaurę nuo 36°30′ šiaurės platumos ar CECAF rajonuose į šiaurę nuo 31° šiaurės platumos ir į rytus nuo 17°30′ vakarų ilgumos, ar tais įrankiais žvejoti tokios rūšies žuvis tuose rajonuose. Tokiais atvejais netaikoma Reglamento (ES) Nr. 1380/2013 15 straipsnio 1 dalis.
      16 straipsnis
      NNN žvejybos nustatymas
      Jeigu ICCAT vykdomasis sekretorius praneša Komisijai apie tai, kad Sąjungos žvejybos laivai įvykdė galimą 7 straipsnio 2 dalies ir 14 straipsnio 1 ir 2 dalių pažeidimą, Komisija nedelsdama informuoja atitinkamą vėliavos valstybę narę. Ta valstybė narė nedelsdama ištiria padėtį ir, nustačiusi, kad laivas žvejoja naudodamas objektus, kurie galėtų daryti poveikį žuvų susibūrimui, įskaitant ŽSĮ, pareikalauja, kad laivas nutrauktų žvejybą ir, jei būtina, nedelsdamas išplauktų iš to rajono. Atitinkama vėliavos valstybė narė nedelsdama informuoja Komisiją apie atlikto tyrimo rezultatus ir atitinkamas priemones, kurių ji ėmėsi. Komisija perduoda tą informaciją pakrantės valstybei ir ICCAT vykdomajam sekretoriui.
      
         II SKYRIUS
      
      
         
            Šiaurės Atlanto ilgapelekiai tunai
         
      
      17 straipsnis
      Laivų skaičiaus apribojimai
      Didžiausias Sąjungos žūklės laivų, žvejojančių Šiaurės Atlanto ilgapelekius tunus ICCAT konvencijos rajone, skaičius nustatomas pagal Sąjungos žūklės laivų, žvejojusių Šiaurės Atlanto ilgapelekius tunus kaip tikslinę rūšį 1993–1995 m. laikotarpiu, vidutinį skaičių.
      
         III SKYRIUS
      
      
         
            Paprastosios durklažuvės
         
      
      
         1 Skirsnis
      
      
         
            Paprastosios durklažuvės Atlanto vandenyne
         
      
      18 straipsnis
      Šiaurės Atlanto paprastųjų durklažuvių išteklių valdymo planai
      Valstybės narės, kurioms skirta Šiaurės Atlanto paprastųjų durklažuvių kvota ir kurių laivai žvejoja šios rūšies žuvis, savo valdymo planus Komisijai pateikia kasmet ne vėliau kaip rugpjūčio 15 d. Komisija perduoda tą informaciją ICCAT sekretoriatui kasmet ne vėliau kaip rugsėjo 15 d.
      19 straipsnis
      Mažiausias Šiaurės Atlanto paprastųjų durklažuvių dydis
      1.   Draudžiama žvejoti, laikyti laive ar perkrauti, iškrauti, transportuoti, sandėliuoti, demonstruoti ar siūlyti parduoti, taip pat parduoti arba tiekti rinkai paprastąsias durklažuves, kurių gyvasis svoris – mažesnis nei 25 kg arba ilgis nuo apatinės žiaunos galo iki uodegos peleko išsišakojimo – mažesnis nei 125 cm. Tokiais atvejais netaikoma Reglamento (ES) Nr. 1380/2013 15 straipsnio 1 dalis.
      2.   Nukrypstant nuo 1 dalies, leidžiama laikyti laive, perkrauti, perkelti, iškrauti, transportuoti, sandėliuoti, parduoti, demonstruoti arba siūlyti parduoti ne daugiau kaip 15 % atsitiktinai sužvejotų paprastųjų durklažuvių, kurių gyvasis svoris – mažesnis nei 25 kg arba ilgis nuo apatinės žiaunos galo iki uodegos peleko išsišakojimo – mažesnis nei 125 cm.
      3.   2 dalyje nurodytas leidžiamasis 15 % nuokrypis apskaičiuojamas pagal paprastųjų durklažuvių skaičių bendrame konkretaus laivo sužvejotų ir per vieną kartą iškrautų paprastųjų durklažuvių kiekyje.
      
         2 skirsnis
      
      
         
            Paprastosios durklažuvės Viduržemio jūroje
         
      
      20 straipsnis
      Leidimus žvejoti Viduržemio jūros paprastąsias durklažuves turintys laivai
      1.   Valstybės narės išduoda leidimus žvejoti Viduržemio jūros paprastąsias durklažuves pagal Europos Parlamento ir Tarybos reglamente dėl tvaraus išorės žvejybos laivynų valdymo (19) išdėstytas nuostatas.
      2.   Kasmet ne vėliau kaip sausio 8 d. valstybės narės ICCAT reikalaujamų duomenų ir informacijos teikimo gairėse nurodytu formatu Komisijai pateikia:
      
                  a)
               
               
                  visų leidimus žvejoti Viduržemio jūros paprastąsias durklažuves turinčių ir su jų vėliava plaukiojančių žūklės laivų sąrašą;
               
            
                  b)
               
               
                  visų laivų, kuriems jos suteikė leidimus žvejoti Viduržemio jūros paprastąsias durklažuves vykdant mėgėjų žvejybą, sąrašą.
               
            3.   Komisija 2 dalies a ir b punktuose nurodytą informaciją perduoda ICCAT sekretoriatui kasmet ne vėliau kaip sausio 15 d.
      4.   Valstybės narės nedelsdamos ir ne vėliau kaip per 30 dienų praneša Komisijai apie visus 2 dalies a ir b punktuose nurodytų laivų sąrašų papildymo, išbraukimo iš jų ar jų pakeitimo atvejus. Komisija nedelsdama ir ne vėliau kaip per 45 dienas nuo tų sąrašų papildymo, išbraukimo iš jų ar jų pakeitimo datos pateikia tą informaciją ICCAT sekretoriatui.
      21 straipsnis
      Priegauda
      Į 20 straipsnio 2 dalies a punkte nurodytą sąrašą neįtrauktiems Sąjungos žūklės laivams neleidžiama žvejoti, laikyti laive, perkrauti, transportuoti, perdirbti arba iškrauti paprastųjų durklažuvių kiekio, viršijančio 5 % bendro laive laikomo laimikio, išreikšto svoriu ir (arba) vienetų skaičiumi.
      22 straipsnis
      Specialusis žvejybos leidimas
      1.   Į 20 straipsnio 2 dalies a punkte nurodytą sąrašą įtraukti Sąjungos žūklės laivai, naudojantys harpūnus ar ūdas, turi turėti specialųjį žvejybos leidimą.
      2.   Kasmet ne vėliau kaip birželio 30 d. valstybės narės elektroniniu būdu pateikia Komisijai 1 dalyje nurodytų leidimų, kurie išduoti praėjusiems metams, sąrašą. Komisija tą informaciją perduoda ICCAT sekretoriatui kasmet ne vėliau kaip liepos 31 d.
      23 straipsnis
      Žvejybos draudimo laikotarpiai
      1.   Viduržemio jūros paprastosios durklažuvės negali būti žvejojamos (nei kaip tikslinė rūšis, nei kaip priegauda), laikomos laive, perkraunamos arba iškraunamos kasmet nuo kovo 1 d. iki 31 d. ir nuo spalio 1 d. iki lapkričio 30 d.
      2.   Valstybės narės stebi, ar žvejybos draudimas yra veiksmingas, ir kasmet ne vėliau kaip rugpjūčio 15 d. pateikia Komisijai visą atitinkamą informaciją apie atitinkamas kontrolės priemones, kurių buvo imtasi, ir atitinkamus inspektavimus, kurie buvo atlikti, siekiant užtikrinti, kad būtų laikomasi 1 dalies. Komisija perduoda tą informaciją ICCAT sekretoriatui bent prieš du mėnesius iki ICCAT metinio susirinkimo.
      24 straipsnis
      Mažiausias Viduržemio jūros paprastųjų durklažuvių dydis
      1.   Leidžiama laikyti laive, perkrauti, iškrauti ir transportuoti tik neapdorotus paprastųjų durklažuvių egzempliorius, nepašalinus jokios išorinės dalies, arba egzempliorius be žiaunų ir išdarinėtus.
      2.   Draudžiama žvejoti, laikyti laive, perkrauti, iškrauti, transportuoti, sandėliuoti, demonstruoti ar siūlyti parduoti Viduržemio jūros paprastąsias durklažuves, kurių ilgis nuo apatinės žiaunos galo iki uodegos peleko išsišakojimo yra mažesnis nei 90 cm arba kurios yra mažesnio nei 10 kg gyvojo svorio, arba, jei tai žuvys be žiaunų ir išdarinėtos, – kurių svoris yra mažesnis nei 9 kg, arba, jei tai žuvys be žiaunų, išdarinėtos, be pelekų ir be dalies galvos, – kurių svoris po išdorojimo yra mažesnis nei 7,5 kg.
      3.   Nukrypstant nuo 2 dalies, leidžiama laikyti laive, perkrauti, iškrauti, transportuoti, sandėliuoti, demonstruoti ar siūlyti parduoti atsitiktinai sužvejotas mažesnes nei toje dalyje nustatyto mažiausio dydžio Viduržemio jūros paprastąsias durklažuves, jei jų kiekis neviršija 5 % bendro laive laikomo sužvejotų Viduržemio jūros paprastųjų durklažuvių kiekio, išreikšto svoriu arba vienetų skaičiumi.
      25 straipsnis
      Leidimus žvejoti Viduržemio jūros paprastąsias durklažuves turinčių laivų žvejybos įrankių techninės specifikacijos
      1.   Nukrypstant nuo Tarybos reglamento (EB) Nr. 1967/2006 (20) 12 straipsnio, didžiausias kabliukų, kuriuos gali užmesti paprastąsias durklažuves žvejojantys laivai arba kuriuos galima laikyti Viduržemio jūros paprastąsias durklažuves žvejojančiuose laivuose, skaičius yra 2 800.
      2.   Be 1 dalyje nurodyto didžiausio skaičiaus, laivuose, išplaukiančiuose į ilgesnės kaip dviejų dienų trukmės žvejybos reisus, gali būti leidžiama laikyti antrą paruoštų naudoti kabliukų komplektą su sąlyga, kad jis yra tinkamai surištas ir padėtas žemesniuose deniuose, kad jo nebūtų galima iškart panaudoti.
      3.   Kabliukas turi būti bent 7 cm ilgio.
      4.   Pelaginės ūdos negali būti ilgesnės nei 30 jūrmylių (55,56 km).
      26 straipsnis
      Ataskaitų apie Viduržemio jūros paprastąsias durklažuves teikimo pareigos
      1.   Kasmet ne vėliau kaip birželio 30 d. valstybės narės pateikia Komisijai toliau nurodytą informaciją apie su jų vėliava plaukiojančius žūklės laivus, kurie praėjusiais metais turėjo leidimus žvejoti Viduržemio jūros paprastąsias durklažuves pelaginėmis ūdomis ar harpūnais:
      
                  a)
               
               
                  informaciją apie žūklės laivą:
                  
                              i)
                           
                           
                              laivo pavadinimą (jei pavadinimo nėra, turi būti nurodytas registracijos numeris be valstybės inicialų);
                           
                        
                              ii)
                           
                           
                              Sąjungos laivyno registro numerį, kaip apibrėžta Komisijos įgyvendinimo reglamento (ES) 2017/218 (21) I priede;
                           
                        
                              iii)
                           
                           
                              numerį ICCAT registre;
                           
                        
            
                  b)
               
               
                  su žvejybos veikla susijusią informaciją, remiantis imties ar viso laivyno duomenimis:
                  
                              i)
                           
                           
                              žvejybos laikotarpį (-ius) ir bendrą laivo žvejybos dienų skaičių per metus, informaciją pateikiant pagal tikslines žuvų rūšis ir rajonus;
                           
                        
                              ii)
                           
                           
                              geografinius rajonus pagal ICCAT statistinius stačiakampius, kuriuose laivas vykdė žvejybos veiklą, informaciją pateikiant pagal tikslines žuvų rūšis ir rajonus;
                           
                        
                              iii)
                           
                           
                              laivo tipą, informaciją pateikiant pagal tikslines žuvų rūšis ir rajonus;
                           
                        
                              iv)
                           
                           
                              laivo panaudotų kabliukų skaičių, informaciją pateikiant pagal tikslines žuvų rūšis ir rajonus;
                           
                        
                              v)
                           
                           
                              laivo panaudotų ūdų vienetų skaičių, informaciją pateikiant pagal tikslines žuvų rūšis ir rajonus;
                           
                        
                              vi)
                           
                           
                              bendrą visų laivo ūdų vienetų ilgį, informaciją pateikiant pagal tikslines žuvų rūšis ir rajonus;
                           
                        
            
                  c)
               
               
                  duomenis apie laimikį, informaciją pateikiant pagal mažiausius galimus laiko ir ploto lygmenis:
                  
                              i)
                           
                           
                              laimikio pasiskirstymą pagal žuvų dydį ir, jei įmanoma, amžių;
                           
                        
                              ii)
                           
                           
                              kiekvieno laivo laimikį bei laimikio sudėtį;
                           
                        
                              iii)
                           
                           
                              žvejybos pastangas (laivo žvejybos dienų vidurkį, kabliukų skaičiaus laive vidurkį, ūdų vienetų laive vidurkį, laivo ūdų bendro ilgio vidurkį).
                           
                        
            2.   1 dalyje nurodyta informacija pateikiama ICCAT nustatytu formatu.
      3.   Kasmet ne vėliau kaip liepos 31 d. Komisija perduoda 1 dalyje nurodytą informaciją ICCAT sekretoriatui.
      
         IV SKYRIUS
      
      
         
            Atlantiniai marlinai ir atlantiniai baltieji marlinai
         
      
      27 straipsnis
      Sužvejotų gyvų atlantinių marlinų ir atlantinių baltųjų marlinų paleidimas
      1.   Nukrypstant nuo Reglamento (ES) Nr. 1380/2013 15 straipsnio 1 dalies, valstybės narės, kai jų kvota yra beveik išnaudota, užtikrina, kad laivai, plaukiojantys su jų vėliava, paleistų visus atlantinius marlinus (Makaira nigricans) ir atlantinius baltuosius marlinus (Tetrapturus albidus), kurie įkėlimo į laivą metu yra dar gyvi.
      2.   1 dalyje nurodytos valstybės narės imasi visų tinkamų priemonių užtikrinti, kad atlantiniai marlinai ir atlantiniai baltieji marlinai būtų paleidžiami taip, kad jų galimybės išgyventi būtų kuo didesnės.
      28 straipsnis
      Atlantinių marlinų ir atlantinių baltųjų marlinų iškrovimas viršijus žvejybos galimybes
      Išnaudojusi jai skirtą kvotą, valstybė narė užtikrina, kad iškrauti atlantiniai marlinai ir atlantiniai baltieji marlinai, kurie prie laivo borto atplukdomi negyvi, nebūtų parduodami ir nepatektų į prekybą. Tokie iškrauti kiekiai neįskaitomi į tos valstybės narės laimikio limitus, nustatytus ICCAT rekomendacijos 2015-05 1 punkte, su sąlyga, kad toks draudimas yra aiškiai paaiškintas šio reglamento 71 straipsnyje nurodytoje metinėje ataskaitoje.
      29 straipsnis
      Atlantinių marlinų ir atlantinių baltųjų marlinų mėgėjų žvejyba
      1.   Valstybės narės, kurių laivai vykdo atlantinių marlinų ir atlantinių baltųjų marlinų mėgėjų žvejybą, užtikrina, kad mokslinis stebėjimas aprėptų 5 % turnyrų metu iškrauto sužvejotų atlantinių marlinų ir atlantinių baltųjų marlinų kiekio.
      2.   Atlantinių marlinų mėgėjų žvejybos atveju taikomas mažiausias išteklių išsaugojimą užtikrinantis dydis – 251 cm ilgis nuo apatinės žiaunos galo iki uodegos peleko išsišakojimo.
      3.   Atlantinių baltųjų marlinų mėgėjų žvejybos atveju taikomas mažiausias išteklių išsaugojimą užtikrinantis dydis – 168 cm ilgis nuo apatinės žiaunos galo iki uodegos peleko išsišakojimo.
      4.   Draudžiama parduoti ar siūlyti parduoti vykdant mėgėjų žvejybą sužvejotų atlantinių marlinų ar atlantinių baltųjų marlinų skerdenas ar skerdenų dalis.
      
         V SKYRIUS
      
      
         
            Rykliai
         
      
      30 straipsnis
      Bendrosios nuostatos
      1.   Vykdant žvejybą, kurios atveju rykliai nėra tikslinė rūšis, gyvi rykliai, kurie yra sužvejojami atsitiktinai ir nėra suvartojami maistui ar naudojami kaip pragyvenimo šaltinis, paleidžiami.
      2.   Valstybės narės, kai įmanoma, atlieka ICCAT konvencijos rajone sužvejotų ryklių rūšių mokslinius tyrimus, kad būtų galima pagerinti žvejybos įrankių selektyvumą, nustatyti galimas jauniklių augimo vietas ir apsvarstyti galimybę taikyti draudimą žvejoti tam tikru laikotarpiu ir draudimą žvejoti tam tikrame rajone, taip pat prireikus kitas priemones. Tokie moksliniai tyrimai turi suteikti informacijos apie pagrindinius biologinius ir ekologinius parametrus, gyvenimo etapus ir elgsenos ypatumus, taip pat apie galimų poravimosi, jauniklių atsivedimo ir augimo vietų nustatymą.
      31 straipsnis
      Atlantiniai silkiarykliai (Lamna nasus)
      1.   Draudžiama laikyti laive, perkrauti ar iškrauti atlantinių silkiaryklių, sužvejotų vykdant ICCAT valdomų išteklių žvejybą, skerdenas arba skerdenų dalis.
      2.   Sąjungos žūklės laivai nedelsdami nesužeisdami paleidžia vykdant ICCAT valdomų išteklių žvejybą sužvejotus atlantinius silkiaryklius, atplukdytus prie bortų.
      32 straipsnis
      Didžiaakės jūrų lapės (Alopias superciliosus)
      1.   Draudžiama laikyti laive, perkrauti ar iškrauti didžiaakių jūrų lapių, sužvejotų vykdant ICCAT valdomų išteklių žvejybą, skerdenas arba skerdenų dalis.
      2.   Sąjungos žūklės laivai nedelsdami nesužeisdami paleidžia vykdant ICCAT valdomų išteklių žvejybą sužvejotas didžiaakes jūrų lapes, atplukdytas prie bortų.
      33 straipsnis
      Atlantiniai pilkšvieji rykliai (Isurus oxyrinchus)
      Valstybės narės imasi tinkamų priemonių atlantinių pilkšvųjų ryklių mirtingumui dėl žvejybos sumažinti ir kasmet pateikia Komisijai ataskaitą apie padarytą pažangą, kuri yra 71 straipsnyje nurodytos metinės ataskaitos dalis.
      34 straipsnis
      Ilgapelekiai pilkieji rykliai (Carcharhinus longimanus)
      1.   Draudžiama laikyti laive, perkrauti ar iškrauti ilgapelekių pilkųjų ryklių, sužvejotų vykdant ICCAT valdomų išteklių žvejybą, skerdenas arba skerdenų dalis.
      2.   Sąjungos žūklės laivai nedelsdami nesužeisdami paleidžia vykdant ICCAT valdomų išteklių žvejybą sužvejotus ilgapelekius pilkuosius ryklius, atplukdytus prie bortų.
      35 straipsnis
      Paprastieji kūjarykliai
      1.   Draudžiama laikyti laive, perkrauti ar iškrauti Sphyrnidae šeimai priklausančių paprastųjų kūjaryklių (išskyrus Sphyrna tiburo), sužvejotų vykdant ICCAT valdomų išteklių žvejybą, skerdenas arba skerdenų dalis.
      2.   Sąjungos žūklės laivai nedelsdami nesužeisdami paleidžia vykdant ICCAT valdomų išteklių žvejybą sužvejotus paprastuosius kūjaryklius, atplukdytus prie bortų.
      36 straipsnis
      Floridiniai šilkiniai rykliai (Carcharhinus falciformis)
      1.   Draudžiama laikyti laive, perkrauti ar iškrauti floridinių šilkinių ryklių, sužvejotų vykdant ICCAT valdomų išteklių žvejybą, skerdenas arba skerdenų dalis.
      2.   Sąjungos žūklės laivai nedelsdami – ne vėliau nei prieš įkeliant laimikį į žuvų talpyklas – nesužeisdami paleidžia vykdant ICCAT valdomų išteklių žvejybą sužvejotus floridinius šilkinius ryklius – tinkamai atsižvelgdami į įgulos narių saugumą.
      3.   ICCAT valdomų išteklių žvejybą vykdantys gaubiamaisiais tinklais žvejojantys Sąjungos laivai imasi papildomų priemonių atsitiktinai sužvejotų floridinių šilkinių ryklių išgyvenimo galimybėms padidinti. Valstybės narės kasmet pateikia Komisijai ataskaitą apie padarytą pažangą, kuri yra 71 straipsnyje nurodytos metinės ataskaitos dalis.
      37 straipsnis
      Mokslinių stebėtojų ir kitų įgaliotųjų asmenų renkami tam tikrų rūšių ryklių ėminiai
      1.   Nukrypstant nuo 31, 32, 34, 35 ir 36 straipsniuose nustatyto draudimo laikyti laive atlantinius silkiaryklius, didžiaakes jūrų lapes, ilgapelekius pilkuosius ryklius, paprastuosius kūjaryklius (priklausančius Sphyrnidae šeimai, išskyrus Sphyrna tiburo) ir floridinius šilkinius ryklius, moksliniams stebėtojams ar asmenims, kuriuos KSŠ yra įgaliojusios rinkti biologinius ėminius per verslinės žvejybos operacijas, leidžiama tuos ėminius rinkti šiomis sąlygomis:
      
                  a)
               
               
                  renkami tik gyvūnų, kurie ištraukiami negyvi, biologiniai ėminiai;
               
            
                  b)
               
               
                  biologiniai ėminiai imami vykdant mokslinių tyrimų projektą, apie kurį pranešta ICCAT Nuolatiniam mokslinių tyrimų ir statistikos komitetui ir kuris plėtojamas atsižvelgiant į to komiteto rekomenduojamus mokslinių tyrimų prioritetus. Į mokslinių tyrimų projektą turėtų būti įtrauktas išsamus dokumentas, kuriame apibūdinamas projekto tikslas, naudotina metodika, rinktinų ėminių skaičius bei tipas ir ėminių ėmimo laikotarpiai bei rajonai;
               
            
                  c)
               
               
                  biologiniai ėminiai laikomi laive iki atvežimo į iškrovimo uostą ar perkrovimo ir
               
            
                  d)
               
               
                  prie visų pagal šį straipsnį surinktų ėminių iki atvežimo į galutinį iškrovimo uostą privalo būti pridėtas vėliavos valstybės narės arba, jei tai frachtuojami laivai, – frachtuojančios KSŠ ir vėliavos valstybės narės leidimas. Tokiais ėminiais ir kitomis ryklių egzempliorių, kurių ėminiai paimti, dalimis negali būti prekiaujama ir jie negali būti parduodami.
               
            2.   1 dalyje nurodytus biologinius ėminius visų pirma gali sudaryti stuburo slanksteliai, audinys, reprodukcinė sistema, skrandis, odos ėminiai, spiralinis vožtuvas, žiaunos, visa žuvis ar skeletas taksonominiams tyrimams ir faunos sąrašams.
      3.   Ėminių ėmimo procesas gali būti pradėtas tik po to, kai atitinkama valstybė narė išduoda leidimą.
      
         VI SKYRIUS
      
      
         
            Jūrų paukščiai
         
      
      38 straipsnis
      Poveikio jūrų paukščiams mažinimo priemonės rajone tarp 20° ir 25° pietų platumos
      1.   Visi rajone tarp 20° ir 25° pietų platumos žvejojantys laivai turi turėti ir naudoti paukščių baidymo lynus ir paukščių baidymo lynų stiebus, atitinkančius V priede išdėstytus reikalavimus ir papildomas gaires.
      2.   Paukščių baidymo lynai turi būti visada ištempiami prieš nuleidžiant į vandenį ūdas.
      3.   Kai paukščių labai gausu arba jie labai aktyvūs, turi būti naudojamas dar vienas paukščių baidymo lyno stiebas ir paukščių baidymo lynas, jeigu tai praktiškai įmanoma.
      4.   Visi laivai turi turėti atsarginius paukščių baidymo lynus, kuriuos būtų galima nedelsiant panaudoti.
      5.   Laivams, vienagijėmis ūdomis žvejojantiems paprastąsias durklažuves, 1, 2 ir 3 dalių reikalavimai netaikomi, jei tenkinamos šios sąlygos:
      
                  a)
               
               
                  ūdos užmetamos naktį (naktis – laikotarpis tarp jūrinio saulėlydžio ir jūrinio saulėtekio, kaip nurodyta jūrų astronominio metraščio dalyje, skirtoje saulėlydžiams ir saulėtekiams pagal vietos, kurioje vykdoma žvejyba, geografines koordinates) ir
               
            
                  b)
               
               
                  ne toliau kaip 3 metrai nuo kabliuko pritaisoma ne lengvesnė kaip 60 g lankstinė jungtis, kad būtų pasiekta optimali grimzdimo sparta.
               
            Laivų, kuriems taikoma pirmoje pastraipoje nurodyta išimtis, vėliavos valstybės narės informuoja Komisiją apie savo mokslines išvadas, gautas stebėtojams stebint tuos laivus.
      39 straipsnis
      Poveikio jūrų paukščiams mažinimo priemonės rajone į pietus nuo 25° pietų platumos
      Ūdomis žvejojantys laivai taiko bent dvi iš toliau nurodytų poveikio mažinimo priemonių laikydamiesi V priede išdėstytų reikalavimų ir papildomų gairių:
      
                  a)
               
               
                  žvejybos įrankiai užmetami naktį esant minimaliam denio apšvietimui;
               
            
                  b)
               
               
                  naudojami paukščių baidymo lynai;
               
            
                  c)
               
               
                  lynas gramzdinamas svoriais.
               
            40 straipsnis
      Ataskaitų apie jūrų paukščius teikimo pareigos
      1.   Ūdomis žvejojantys laivai renka ir savo vėliavos valstybei narei pateikia informaciją apie susidūrimą su jūrų paukščiais, įskaitant atsitiktinę priegaudą. Kasmet ne vėliau kaip birželio 30 d. valstybės narės perduoda tą informaciją Komisijai. Komisija nedelsdama tą informaciją perduoda ICCAT sekretoriatui.
      2.   Valstybės narės informuoja Komisiją apie 38 ir 39 straipsniuose nustatytų priemonių įgyvendinimą ir apie pažangą, padarytą įgyvendinant Sąjungos veiksmų planą, skirtą atsitiktinei jūrų paukščių priegaudai žvejybos įrankiais mažinti.
      
         VII SKYRIUS
      
      
         
            Jūrų vėžliai
         
      
      41 straipsnis
      Bendrosios nuostatos dėl jūrų vėžlių
      1.   Gaubiamaisiais tinklais žvejojantys laivai turi vengti jūrų vėžlių patekimo į tinklus ir paleisti į tinklus, taip pat į ŽSĮ, patekusius ar įsipainiojusius jūrų vėžlius. Jie praneša savo vėliavos valstybei narei apie jūrų vėžlių susidūrimą su gaubiamaisiais tinklais ar ŽSĮ.
      2.   Pelaginėmis ūdomis žvejojantys laivai turi turėti ir naudoti saugaus elgesio su jūrų vėžliais, jų išpainiojimo ir paleidimo įrangą, skirtą užtikrinti, kad jūrų vėžliai būtų paleidžiami taip, kad jų galimybės išgyventi būtų kuo didesnės.
      3.   Pelaginėmis ūdomis žvejojančiuose laivuose dirbantys žvejai turi naudoti 2 dalyje nurodytą įrangą laikantis VI priede išdėstytų reikalavimų, kad jūrų vėžlių galimybės išgyventi būtų kuo didesnės.
      4.   Valstybės narės surengia pelaginėmis ūdomis žvejojančiuose laivuose dirbantiems žvejams mokymus, kaip saugiai elgtis su jūrų vėžliais ir kaip juos paleisti.
      42 straipsnis
      Ataskaitų apie jūrų vėžlius teikimo pareigos
      1.   Valstybės narės renka ir kasmet ne vėliau kaip birželio 30 d. pateikia Komisijai informaciją apie savo laivų susidūrimą su jūrų vėžliais vykdant ICCAT valdomų išteklių žvejybą ir ją pateikia pagal įrankių tipą. Komisija tą informaciją perduoda ICCAT sekretoriatui kasmet ne vėliau kaip liepos 31 d. Tokia informacija apima:
      
                  a)
               
               
                  laimikio dydį, įrankių charakteristikas, laiką ir vietą, tikslines rūšis, taip pat tvarkomo laimikio būklę (t. y. į jūrą išmetamas negyvas ar paleidžiamas gyvas laimikis);
               
            
                  b)
               
               
                  susidūrimų suskirstymą pagal jūrų vėžlių rūšis ir
               
            
                  c)
               
               
                  užkibimo ar įsipainiojimo (įskaitant ŽSĮ) pobūdį, jauko tipą, kabliuko dydį bei tipą ir gyvūno dydį.
               
            2.   Valstybės narės pateikia Komisijai ataskaitą apie 41 straipsnio įgyvendinimą ir kitus atitinkamus veiksmus, kurių jos ėmėsi dėl ICCAT valdomų išteklių žvejybos, siekdamos įgyvendinti 2010 m. FAO gaires dėl jūrų vėžlių mirtingumo vykdant žvejybos operacijas mažinimo, kuri yra 71 straipsnyje nurodytos metinės ataskaitos dalis.
      
         VIII SKYRIUS
      
      
         
            Paprastųjų tunų ir paprastųjų durklažuvių išteklių žvejybos galimybės
         
      
      43 straipsnis
      Bendrasis principas
      Pagal Reglamento (ES) Nr. 1380/2013 17 straipsnį paskirstydamos paprastųjų tunų ir paprastųjų durklažuvių išteklių žvejybos galimybes, kuriomis jos gali pasinaudoti, valstybės narės taiko skaidrius ir objektyvius kriterijus, įskaitant aplinkosauginio, socialinio ir ekonominio pobūdžio kriterijus, taip pat stengiasi teisingai paskirstyti nacionalines kvotas įvairiems laivyno segmentams, ypač atsižvelgdamos į tradicinę ir smulkiąją žvejybą, ir stengiasi teikti paskatas Sąjungos žvejybos laivams, naudojantiems selektyviosios žvejybos įrankius arba taikantiems žvejybos būdus, kuriais daromas mažesnis poveikis aplinkai.
      III ANTRAŠTINĖ DALIS
      
         BENDROS KONTROLĖS PRIEMONĖS
      
      
         I SKYRIUS
      
      
         
            Leidimai
         
      
      44 straipsnis
      Didelių žvejybos laivų ICCAT registras
      1.   Valstybės narės, vadovaudamosi Europos Parlamento ir Tarybos reglamente (22) išdėstytomis nuostatomis, išduoda leidimus su jų vėliava plaukiojantiems dideliems žvejybos laivams žvejoti, laikyti laive, perkrauti arba iškrauti ICCAT rūšių žuvis ICCAT konvencijos rajone.
      2.   Išduodamos leidimą, valstybės narės pateikia Komisijai didelių žvejybos laivų, kuriems pagal 1 dalį išduotas leidimas, sąrašą. Komisija nedelsdama tą informaciją pateikia ICCAT sekretoriatui, kad šis ją įtrauktų į didelių žvejybos laivų ICCAT registrą.
      3.   Valstybės narės nedelsdamos ir ne vėliau kaip per 30 dienų nuo įvykio, dėl kurio būtina papildyti, išbraukti ar pakeisti didelių žvejybos laivų ICCAT registro informaciją, apie tai praneša Komisijai. Komisija ne vėliau kaip per 45 dienas nuo tokio įvykio datos pateikia tą informaciją ICCAT sekretoriatui.
      4.   Dideliems žvejybos laivams, kurie nėra įtraukti į didelių žvejybos laivų ICCAT registrą, neleidžiama žvejoti, laikyti laive, perkrauti arba iškrauti ICCAT konvencijos rajone sužvejotų ICCAT rūšių žuvų. Tokiais atvejais netaikoma Reglamento (ES) Nr. 1380/2013 15 straipsnio 1 dalis.
      
         II SKYRIUS
      
      
         
            Frachtavimas
         
      
      45 straipsnis
      Taikymo sritis
      Šis skyrius taikomas Sąjungos žūklės laivų ir KSŠ žūklės laivų frachtavimo susitarimams (išskyrus laivo nuomos be įgulos sutartis) tais atvejais, kai atitinkami Sąjungos žūklės laivai nekeičia savo vėliavos.
      46 straipsnis
      Bendrosios nuostatos
      1.   Sąjungos žūklės laivams leidžiama dalyvauti su KSŠ sudarytame frachtavimo susitarime tik kaip frachtuojamiems laivams, jei tenkinamos šios sąlygos:
      
                  a)
               
               
                  frachtuojami laivai turi frachtuojančios KSŠ išduotą žvejybos leidimą ir nėra įtraukti į NNN žvejybą vykdančių laivų ICCAT sąrašą;
               
            
                  b)
               
               
                  frachtuojamiems laivams neleidžiama tuo pačiu metu žvejoti pagal daugiau kaip vieną frachtavimo susitarimą;
               
            
                  c)
               
               
                  frachtuojamų laivų laimikiai iškraunami tik frachtuojančių KSŠ uostuose, nebent frachtavimo susitarime būtų numatyta kitaip, ir
               
            
                  d)
               
               
                  frachtavimo įmonė yra teisėtai įsteigta frachtuojančioje KSŠ.
               
            2.   Norint atlikti bet kokį perkrovimą jūroje turi būti gautas išankstinis ir tinkamas frachtuojančios KSŠ leidimas ir jį atliekant turi būti laikomasi šios antraštinės dalies IV skyriaus.
      47 straipsnis
      Pranešimas
      1.   Sudarant frachtavimo susitarimą, vėliavos valstybė narė praneša Komisijai apie savo pritarimą tam susitarimui.
      2.   Jeigu per 15 kalendorinių dienų nuo 1 dalyje nurodyto pranešimo perdavimo Komisijai dienos Komisija nepaprašė papildomos informacijos, frachtuojamas laivas gali pradėti atitinkamą žvejybos veiklą.
      3.   Vėliavos valstybė narė nedelsdama informuoja Komisiją apie kiekvieno frachtavimo pabaigą.
      4.   Komisija nedelsdama perduoda 1 ir 3 dalyse nurodytą informaciją ICCAT sekretoriatui.
      
         III SKYRIUS
      
      
         
            Laimikių kontrolė
         
      
      48 straipsnis
      Kvotų ir mažiausio dydžio reikalavimų laikymasis
      1.   Kasmet ne vėliau kaip rugpjūčio 20 d. valstybės narės pateikia Komisijai informaciją apie ICCAT rūšių žuvų praėjusių metų laimikį, kuriam taikytos kvotos, ir apie mažiausio dydžio reikalavimų laikymąsi.
      2.   Komisija perduoda tą informaciją ICCAT sekretoriatui kasmet ne vėliau kaip rugsėjo 15 d.
      49 straipsnis
      Laimikio ėminių ėmimas
      1.   Laimikio ėminiai siekiant pagerinti žinias apie atitinkamų ICCAT rūšių biologiją ir apskaičiuoti joms įvertinti reikalingus parametrus imami pagal Europos Parlamento ir Tarybos reglamentą (ES) 2017/1004 (23), Komisijos įgyvendinimo sprendimą (ES) 2016/1251 (24) ir 1990 m. ICCAT paskelbtą „Praktinio statistinių duomenų apie Atlanto tunus ir tunams giminingas žuvis rinkimo ir jų ėminių ėmimo vadovą“.
      2.   Komisija gali priimti įgyvendinimo aktus dėl išsamių šio straipsnio 1 dalyje nurodytų laimikio ėminių ėmimo reikalavimų. Tie įgyvendinimo aktai priimami laikantis 75 straipsnio 2 dalyje nurodytos nagrinėjimo procedūros.
      50 straipsnis
      Pranešimas apie laimikį ir žvejybos pastangas
      1.   Jei Komisija, kad būtų laikomasi ICCAT nustatytų metinių terminų, nėra nustačiusi kitaip, valstybės narės kasmet ne vėliau kaip birželio 30 d. perduoda Komisijai šiuos duomenis (I užduoties duomenys):
      
                  a)
               
               
                  informaciją apie jų laivyno praėjusių metų charakteristikas;
               
            
                  b)
               
               
                  ICCAT rūšių žuvų praėjusių metų metinių nominaliųjų laimikio duomenų (įskaitant priegaudos ir į jūrą išmesto kiekio duomenų) įverčius.
               
            2.   Jei Komisija, kad būtų laikomasi ICCAT nustatytų metinių terminų, nėra nustačiusi kitaip, valstybės narės kasmet ne vėliau kaip birželio 30 d. perduoda Komisijai šiuos ICCAT rūšių duomenis (II užduoties duomenys):
      
                  a)
               
               
                  praėjusių metų laimikio ir žvejybos pastangų duomenis, pateikdamos išsamius pagal žvejybos rajonus ir laikotarpius išskaidytus duomenis; tie duomenys apima išmestų ir paleistų į jūrą žuvų kiekio įverčius, nurodant žuvų būklę (negyvos ar gyvos);
               
            
                  b)
               
               
                  visus turimus duomenis apie praėjusių metų mėgėjų žvejybos laimikius.
               
            3.   1 ir 2 dalyse nurodytą informaciją Komisija nedelsdama perduoda ICCAT sekretoriatui.
      4.   Komisija gali priimti įgyvendinimo aktus dėl išsamių atitinkamai šio straipsnio 1 ir 2 dalyse nurodytų I užduoties ir II užduoties duomenų reikalavimų. Tie įgyvendinimo aktai priimami laikantis 75 straipsnio 2 dalyje nurodytos nagrinėjimo procedūros.
      
         IV SKYRIUS
      
      
         
            Perkrovimas
         
      
      51 straipsnis
      Taikymo sritis
      1.   Šis skyrius taikomas šioms perkrovimo operacijoms:
      
                  a)
               
               
                  ICCAT konvencijos rajone vykdomoms ICCAT rūšių žuvų ir kartu su tomis žuvimis sužvejotų kitų rūšių žuvų perkrovimo operacijoms ir
               
            
                  b)
               
               
                  už ICCAT konvencijos rajono ribų vykdomoms ICCAT konvencijos rajone sužvejotų ICCAT rūšių žuvų ir kartu su tomis žuvimis sužvejotų kitų rūšių žuvų perkrovimo operacijoms.
               
            2.   Nukrypstant nuo 1 dalies b punkto, šis skyrius netaikomas už ICCAT konvencijos rajono ribų vykdomam ICCAT konvencijos rajone sužvejotų žuvų perkrovimui jūroje, kai toks perkrovimas vykdomas pagal kitos regioninės tunų žvejybos valdymo organizacijos nustatytą perkrovimo programą.
      3.   Šis skyrius netaikomas šviežių paprastųjų durklažuvių perkrovimą jūroje vykdantiems harpūnais žvejojantiems laivams.
      52 straipsnis
      Perkrovimas uoste
      1.   Visos perkrovimo operacijos vyksta paskirtuosiuose uostuose, išskyrus tas, kurias pagal 53–60 straipsnius vykdo dideli pelaginėmis ūdomis žvejojantys laivai.
      2.   Sąjungos žvejybos laivai, vykdydami perkrovimus uoste, laikosi VII priede nustatytų pareigų.
      3.   Šiuo straipsniu nedaromas poveikis Reglamento (EB) Nr. 1224/2009 17–22 straipsniams ir Reglamento (EB) Nr. 1005/2008 4, 6, 7 ir 8 straipsniams.
      53 straipsnis
      Perkrovimas jūroje
      Dideli pelaginėmis ūdomis žvejojantys laivai perkrovimą jūroje vykdo pagal 54–60 straipsnius.
      54 straipsnis
      Transportinių laivų ICCAT registras
      1.   Valstybės narės, vadovaudamosi Europos Parlamento ir Tarybos reglamente (25) išdėstytomis nuostatomis, išduoda leidimus transportiniams laivams jūroje, ICCAT konvencijos rajone, į juos perkrauti žuvis iš didelių pelaginėmis ūdomis žvejojančių laivų.
      2.   Išduodamos leidimus valstybės narės pateikia Komisijai transportinių laivų, kuriems pagal 1 dalį išduotas leidimas, sąrašus. Komisija nedelsdama pateikia tą informaciją ICCAT sekretoriatui, kad šis ją įtrauktų į transportinių laivų ICCAT registrą.
      3.   Vėliavos valstybės narės nedelsdamos praneša Komisijai apie bet kokį jų transportinių laivų sąrašo informacijos papildymą, išbraukimą ar pakeitimą. Komisija nedelsdama pateikia tą informaciją ICCAT sekretoriatui.
      4.   2 ir 3 dalyse nurodytas pranešimas turi atitikti ICCAT sekretoriato nustatytus formos ir išdėstymo reikalavimus ir jame turi būti pateikta ši informacija:
      
                  —
               
               
                  laivo pavadinimas, registro numeris,
               
            
                  —
               
               
                  numeris ICCAT registre (jei toks yra),
               
            
                  —
               
               
                  IMO numeris (jei toks yra),
               
            
                  —
               
               
                  ankstesnis pavadinimas (jei toks buvo),
               
            
                  —
               
               
                  ankstesnė laivo vėliavos valstybė (jei tokia buvo),
               
            
                  —
               
               
                  ankstesni duomenys apie išbraukimą iš kitų registrų (jei būta),
               
            
                  —
               
               
                  tarptautinis radijo šaukinys,
               
            
                  —
               
               
                  laivo tipas, ilgis, bendroji registrinė talpa ir krovumas,
               
            
                  —
               
               
                  savininko (-ų) ir operatoriaus (-ų) pavadinimas ir adresas,
               
            
                  —
               
               
                  leidžiamas perkrovimo laikotarpis.
               
            5.   Perkrauti jūroje, kaip nurodyta 53 straipsnyje, galima tik į tuos transportinius laivus, kurie yra įtraukti į transportinių laivų ICCAT registrą.
      55 straipsnis
      Leidimų išdavimas dideliems pelaginėmis ūdomis žvejojantiems laivams perkrauti ICCAT konvencijos rajone
      1.   Valstybės narės, vadovaudamosi Europos Parlamento ir Tarybos reglamento (26) nuostatomis, išduoda leidimus su jų vėliava plaukiojantiems dideliems pelaginėmis ūdomis žvejojantiems laivams perkrauti jūroje.
      2.   Išduodamos leidimus, valstybės narės pateikia Komisijai didelių pelaginėmis ūdomis žvejojančių laivų, kuriems pagal 1 dalį išduotas leidimas, sąrašą. Komisija nedelsdama pateikia tą informaciją ICCAT sekretoriatui.
      3.   Vėliavos valstybės narės nedelsdamos praneša Komisijai apie bet kokį didelių pelaginėmis ūdomis žvejojančių laivų, kuriems leidžiama perkrauti jūroje, sąrašų papildymą, išbraukimą iš jų ar jų pakeitimą. Komisija nedelsdama pateikia tą informaciją ICCAT sekretoriatui.
      4.   2 ir 3 dalyse nurodytas pranešimas turi atitikti ICCAT sekretoriato nustatytus formos ir išdėstymo reikalavimus ir jame turi būti pateikta ši informacija:
      
                  —
               
               
                  laivo pavadinimas, registro numeris,
               
            
                  —
               
               
                  numeris ICCAT registre,
               
            
                  —
               
               
                  leidžiamas perkrovimo jūroje laikotarpis,
               
            
                  —
               
               
                  transportinio (-ių) laivo (-ų), kuriuo (-iais) leidžiama naudotis dideliam (-iems) pelaginėmis ūdomis žvejojančiam (-iems) laivui (-ams), vėliavos valstybė (-ės), pavadinimas (-ai) ir registro numeris (-iai).
               
            56 straipsnis
      Išankstiniai leidimai perkrauti jūroje
      1.   Dideli pelaginėmis ūdomis žvejojantys laivai, norintys atlikti perkrovimą vandenyse, kurie priklauso KSŠ jurisdikcijai, turi gauti išankstinį tos KSŠ leidimą. To leidimo originalas ar kopija laikomi laive ir paprašius pateikiami ICCAT regioniniam stebėtojui.
      2.   Dideliems pelaginėmis ūdomis žvejojantiems laivams neleidžiama perkrauti jūroje, jeigu jie nėra gavę išankstinio savo vėliavos valstybės narės leidimo. To leidimo dokumentų originalai ar kopijos laikomi laive ir paprašius pateikiami ICCAT regioniniam stebėtojui.
      3.   Siekdamas gauti 1 ir 2 dalyse nurodytus išankstinius leidimus, didelio pelaginėmis ūdomis žvejojančio laivo kapitonas ar savininkas praneša savo vėliavos valstybės narės institucijoms ir pakrantės KSŠ likus ne mažiau kaip 24 valandoms iki ketinamo perkrovimo šią informaciją:
      
                  a)
               
               
                  didelio pelaginėmis ūdomis žvejojančio laivo pavadinimą ir jo numerį didelių pelaginėmis ūdomis žvejojančių laivų, kuriems leidžiama perkrauti jūroje, ICCAT registre;
               
            
                  b)
               
               
                  transportinio laivo pavadinimą ir jo numerį transportinių laivų ICCAT registre;
               
            
                  c)
               
               
                  informaciją apie produktą, kurį ketinama perkrauti, pagal rūšis, jei jos yra žinomos, ir, jei įmanoma, pagal išteklius;
               
            
                  d)
               
               
                  ICCAT rūšių žuvų kiekius, kuriuos ketinama perkrauti, pagal išteklius, jei įmanoma;
               
            
                  e)
               
               
                  kartu su ICCAT rūšių žuvimis sužvejotų kitų rūšių žuvų kiekius, kuriuos ketinama perkrauti, pagal rūšis, jei jos yra žinomos;
               
            
                  f)
               
               
                  perkrovimo datą ir vietą;
               
            
                  g)
               
               
                  laimikio (pagal rūšis ir atitinkamais atvejais pagal išteklius) sužvejojimo geografinę vietą pagal ICCAT statistinius rajonus.
               
            57 straipsnis
      ICCAT perkrovimo deklaracija
      1.   Didelio pelaginėmis ūdomis žvejojančio laivo kapitonas ar savininkas ne vėliau kaip per 15 dienų po perkrovimo dienos užpildo ir savo vėliavos valstybei narei bei pakrantės KSŠ perduoda ICCAT perkrovimo deklaraciją.
      2.   Transportinio laivo, į kurį perkraunama, kapitonas per 24 valandas nuo perkrovimo užbaigimo dienos užpildo ir ICCAT sekretoriatui, didelio pelaginėmis ūdomis žvejojančio laivo vėliavos KSŠ ir savo vėliavos valstybei narei perduoda ICCAT perkrovimo deklaraciją kartu nurodydamas laivo numerį transportinių laivų ICCAT registre.
      3.   Transportinio laivo, į kurį perkraunama, kapitonas likus nemažiau kaip 48 valandoms iki iškrovimo perduoda iškrovimo valstybės kompetentingoms institucijoms ICCAT perkrovimo deklaraciją kartu nurodydamas laivo numerį transportinių laivų ICCAT registre.
      4.   Iki tol, kol įvyks pirmasis pardavimas, ICCAT perkrovimo deklaracija turi būti pridėta prie KSŠ rajone ar teritorijoje iškraunamų ar į juos importuojamų neperdirbtų ar laive perdirbtų visų ICCAT rūšių žuvų ir kartu su jomis sužvejotų kitų rūšių žuvų, kurios yra perkrautos jūroje.
      58 straipsnis
      ICCAT perkrovimo jūroje regioninių stebėtojų programa
      1.   Kiekviena valstybė narė užtikrina, kad visuose transportiniuose laivuose, į kuriuos perkraunama jūroje, pagal VIII priede nustatytą ICCAT perkrovimo jūroje regioninių stebėtojų programą būtų ICCAT regioninis stebėtojas.
      2.   Nedarant poveikio Reglamento (EB) Nr. 1224/2009 73 straipsniui, ICCAT regioniniam stebėtojui pavedama tikrinti, ar laikomasi šio skyriaus reikalavimų ir, visų pirma, ar perkraunami kiekiai atitinka ICCAT perkrovimo deklaracijoje nurodytą laimikį ir žvejybos laivo žurnale užregistruotus laimikius.
      3.   Laivams draudžiama pradėti arba tęsti perkrovimą ICCAT konvencijos rajone, jei laive nėra ICCAT regioninio stebėtojo, išskyrus force majeure atvejus, apie kuriuos tinkamai pranešama ICCAT sekretoriatui.
      59 straipsnis
      Ataskaitų teikimo pareigos
      1.   Didelių pelaginėmis ūdomis žvejojančių laivų, iš kurių praėjusiais metais perkrauta, vėliavos valstybė narė ir transportinių laivų, į kuriuos praėjusiais metais perkrauta, vėliavos valstybė narė kasmet ne vėliau kaip rugpjūčio 15 d. pateikia Komisijai šią informaciją:
      
                  a)
               
               
                  praėjusiais metais perkrautų ICCAT rūšių žuvų laimikių kiekius pagal rūšis ir, jei įmanoma, pagal išteklius;
               
            
                  b)
               
               
                  praėjusiais metais perkrautų kitų rūšių žuvų, sužvejotų kartu su ICCAT rūšių žuvimis, laimikių kiekius pagal rūšis, jei jos yra žinomos;
               
            
                  c)
               
               
                  didelių pelaginėmis ūdomis žvejojančių laivų, iš kurių praėjusiais metais perkrauta, sąrašą;
               
            
                  d)
               
               
                  išsamią ataskaitą, kurioje įvertinamas į transportinius laivus, į kuriuos perkrauta iš didelių pelaginėmis ūdomis žvejojančių laivų, paskirtų ICCAT regioninių stebėtojų ataskaitų turinys ir išvados.
               
            2.   Komisija pagal 1 dalį gautą informaciją perduoda ICCAT sekretoriatui kasmet ne vėliau kaip rugsėjo 15 d.
      60 straipsnis
      Pateikiamų duomenų atitikimas
      Perkrovimo jūroje operacijas vykdančio didelio pelaginėmis ūdomis žvejojančio laivo vėliavos valstybė narė, be kita ko, prireikus bendradarbiaudama su iškrovimo valstybe, peržiūri pagal šį reglamentą gautą informaciją, siekdama nustatyti, ar sutampa pateikti duomenys apie kiekvieno laivo laimikius, perkrautus ir iškrautus kiekius. Tas tikrinimas turi būti atliekamas kuo mažiau trikdant laivo veiklą, keliant jam kuo mažiau nepatogumų ir nepakenkiant žuvų kokybei.
      
         V SKYRIUS
      
      
         
            Mokslinių stebėtojų programos
         
      
      61 straipsnis
      Nacionalinių mokslinių stebėtojų programų nustatymas
      1.   Valstybės narės nustato nacionalines mokslinių stebėtojų programas, užtikrindamos, kad:
      
                  a)
               
               
                  stebėjimas aprėptų mažiausiai 5 % žvejybos tiek pelaginėmis ūdomis, tiek gaubiamaisiais tinklais, tiek kartinėmis ūdomis su jauku pastangų;
               
            
                  b)
               
               
                  frachtuojamų laivų atveju, nukrypstant nuo a punkto, stebėjimas aprėptų mažiausiai 10 % žvejybos tiek pelaginėmis ūdomis, tiek gaubiamaisiais tinklais, tiek kartinėmis ūdomis su jauku pastangų;
               
            
                  c)
               
               
                  būtų kaupiami reprezentatyvūs laivynų veiklos laikotarpių ir rajonų duomenys, siekiant užtikrinti, kad būtų surinkta pakankamai tinkamų duomenų, atsižvelgiant į laivyno ir atitinkamos žvejybos charakteristikas;
               
            
                  d)
               
               
                  būtų renkami duomenys apie visus žvejybos operacijos aspektus, įskaitant laimikį, kaip nurodyta 63 straipsnio 1 dalyje.
               
            2.   1 dalies a ir b punktuose nurodyta stebėjimo aprėptis apskaičiuojama taip:
      
                  a)
               
               
                  žvejybos gaubiamaisiais tinklais atveju – žvejybos įrankių užmetimo kartų ar reisų skaičius;
               
            
                  b)
               
               
                  žvejybos pelaginėmis ūdomis atveju – žvejybos dienų, žvejybos įrankių užmetimo kartų ar reisų skaičius arba
               
            
                  c)
               
               
                  žvejybos kartinėmis ūdomis su jauku atveju – žvejybos dienų skaičius.
               
            3.   Nukrypstant nuo 1 dalies a punkto, laivų, kurių bendrasis ilgis mažesnis nei 15 metrų, atveju, jeigu kyla ypač didelis susirūpinimas dėl saugumo ir dėl to stebėtojo priimti į laivą negalima, valstybė narė gali taikyti alternatyvų mokslinio stebėjimo metodą. Tuo alternatyviu metodu turi būti užtikrinama aprėptis, panaši į nurodytąją 1 dalies a punkte, ir lygiavertis duomenų surinkimas. Atitinkama valstybė narė Komisijai pateikia išsamią informaciją apie alternatyvų metodą.
      4.   Komisija pateikia išsamią informaciją apie 3 dalyje nurodytą alternatyvų metodą ICCAT Nuolatiniam mokslinių tyrimų ir statistikos komitetui, kad jis jį įvertintų. Prieš įgyvendinant alternatyvius metodus ICCAT metiniame susirinkime juos turi patvirtinti ICCAT komisija.
      62 straipsnis
      Mokslinių stebėtojų kvalifikacija
      Valstybės narės užtikrina, kad priimami į laivą stebėtojai būtų baigę reikiamus mokymus, turėtų tinkamą kvalifikaciją ir būtų patvirtinti. Stebėtojai turi turėti šią kvalifikaciją:
      
                  a)
               
               
                  turėti pakankamai žinių ir patirties, kad galėtų nustatyti rūšis ir rinkti informaciją apie įvairias žvejybos įrankių konfigūracijas;
               
            
                  b)
               
               
                  turėti pakankamų žinių apie ICCAT priimtas išteklių išsaugojimo ir valdymo priemones;
               
            
                  c)
               
               
                  gebėti stebėti ir tiksliai registruoti pagal programą renkamus duomenis;
               
            
                  d)
               
               
                  gebėti rinkti biologinius ėminius;
               
            
                  e)
               
               
                  nebūti stebimo žvejybos laivo įgulos nariai ir
               
            
                  f)
               
               
                  nebūti žvejybos laivo įmonės, susijusios su stebima žvejyba, darbuotojai.
               
            63 straipsnis
      Mokslinių stebėtojų pareigos
      1.   Valstybės narės visų pirma reikalauja, kad stebėtojai:
      
                  a)
               
               
                  registruotų ir teiktų informaciją apie žvejybos veiklą, kuri apima bent:
                  
                              i)
                           
                           
                              duomenis apie bendrą tikslinį laimikį, priegaudą ir į jūrą išmestus gyvūnus (įskaitant ryklius, jūrų vėžlius, jūrų žinduolius ir jūrų paukščius), sudėtį pagal dydį, tvarkomo laimikio statusą (t. y. laikomas laive, į jūrą išmetamas negyvas ar paleidžiamas gyvas laimikis) ir biologinius ėminius gyvenimo etapų tyrimams (pvz., lytines liaukas, kaulines vidinės ausies dalis, stuburą, žvynus);
                           
                        
                              ii)
                           
                           
                              informaciją apie žvejybos operaciją, įskaitant laimikio rajono platumą ir ilgumą, informaciją apie žvejybos pastangas (pvz., žvejybos įrankių užmetimo kartų skaičių, kabliukų skaičių ir pan.), kiekvienos žvejybos operacijos datą, prireikus įskaitant žvejybos veiklos pradžios ir pabaigos laiką;
                           
                        
            
                  b)
               
               
                  stebėtų priegaudos mažinimo priemonių naudojimą ir registruotų šią ir kitą susijusią informaciją;
               
            
                  c)
               
               
                  pateiktų visus, jų manymu, tinkamus pasiūlymus, kaip pagerinti išsaugojimo priemonių ir mokslinės stebėsenos veiksmingumą.
               
            2.   Valstybės narės užtikrina, kad būtų naudojami patikimi duomenų rinkimo protokolai, prireikus įskaitant fotografavimą ar filmavimą.
      3.   Laivų kapitonai užtikrina tinkamas galimybes patekti į laivą ir stebėti jo operacijas, kad stebėtojai galėtų veiksmingai atlikti savo pareigas.
      64 straipsnis
      Surinktos informacijos pateikimas
      Kasmet ne vėliau kaip birželio 30 d. valstybės narės pateikia Komisijai pagal jų nacionalines mokslinių stebėtojų programas surinktą informaciją. Kasmet ne vėliau kaip liepos 31 d. Komisija perduoda tą informaciją ICCAT sekretoriatui.
      
         VI SKYRIUS
      
      
         
            Trečiųjų valstybių žvejybos laivų kontrolė valstybių narių uostuose
         
      
      65 straipsnis
      Pareigos pranešti apie paskirtuosius uostus ir kontaktinius centrus
      1.   Valstybės narės, norinčios leisti į savo uostus patekti trečiųjų valstybių žvejybos laivams, gabenantiems ICCAT rūšių žuvis ar iš tokių rūšių žuvų pagamintus žuvininkystės produktus, kurie anksčiau nebuvo iškrauti ar perkrauti uostuose:
      
                  a)
               
               
                  paskiria savo uostus, į kuriuos leisti įplaukti gali prašyti trečiųjų šalių žvejybos laivai pagal Reglamento (EB) Nr. 1005/2008 5 straipsnį;
               
            
                  b)
               
               
                  paskiria kontaktinį centrą, kuriam pagal Reglamento (EB) Nr. 1005/2008 6 straipsnį turi būti siunčiamas išankstinis pranešimas;
               
            
                  c)
               
               
                  paskiria kontaktinį centrą, kuriam pagal šio reglamento 66 straipsnį turi būti perduodamos inspektavimo uoste ataskaitos.
               
            2.   Valstybės narės praneša Komisijai apie visus paskirtųjų uostų ir kontaktinių centrų sąrašo pakeitimus bent prieš 30 dienų iki tokių pakeitimų įsigaliojimo dienos. Komisija pateikia tą informaciją ICCAT sekretoriatui bent prieš 14 dienų iki tų pakeitimų įsigaliojimo dienos.
      66 straipsnis
      Pareigos pranešti apie inspektavimą uoste
      1.   Inspektuojanti valstybė narė ne vėliau kaip per 10 dienų po inspektavimo pabaigos dienos perduoda Komisijai Reglamento (EB) Nr. 1005/2008 10 straipsnio 3 dalyje nurodytos inspektavimo uoste ataskaitos kopiją. Komisija ne vėliau kaip per 14 dienų nuo inspektavimo pabaigos dienos perduoda tą informaciją ICCAT sekretoriatui.
      2.   Jei inspektavimo uoste ataskaitos neįmanoma perduoti per 1 dalyje nurodytą 10 dienų laikotarpį, inspektuojanti valstybė narė per tą laikotarpį Komisijai praneša vėlavimo priežastis ir nurodo, kada ataskaita bus pateikta.
      3.   Jei per inspektavimą surinkta informacija suteikia priežasčių manyti, kad trečiosios valstybės laivas pažeidė ICCAT priimtas išteklių išsaugojimo ir valdymo priemones, taikomas Reglamento (EB) Nr. 1005/2008 11 straipsnis.
      
         VII SKYRIUS
      
      
         
            Vykdymo užtikrinimas
         
      
      67 straipsnis
      Įtariami pažeidimai, apie kuriuos praneša valstybės narės
      1.   Valstybės narės įvykdo ne tik Reglamento (EB) Nr. 1005/2008 48 straipsnio 4 dalyje nustatytus reikalavimus, bet ir bent prieš 140 dienų iki ICCAT metinio susirinkimo dienos pateikia Komisijai visą dokumentais pagrįstą informaciją, kuri rodo, kad KSŠ galbūt nesilaiko ICCAT priimtų išteklių išsaugojimo ir valdymo priemonių. Komisija tą informaciją išnagrinėja ir prireikus ją perduoda ICCAT sekretoriatui bent prieš 120 dienų iki ICCAT metinio susirinkimo dienos.
      2.   Valstybės narės pateikia Komisijai žūklės laivų, kurių bendrasis ilgis ne mažesnis nei 12 metrų, žuvų perdirbimo laivų, vilkikų, perkrovimo operacijas vykdančių laivų ir aptarnaujančių laivų, kurie įtariami praėjusiais metais vykdę ir einamaisiais metais vykdantys NNN žvejybą ICCAT konvencijos rajone, sąrašą kartu su įrodymais, patvirtinančiais prielaidą, kad vykdoma NNN žvejybą. Tas sąrašas pateikiamas bent prieš 140 dienų iki ICCAT metinio susirinkimo dienos. Komisija tą informaciją išnagrinėja ir, jei ji pakankamai pagrįsta dokumentais, perduoda ICCAT sekretoriatui bent prieš 120 dienų iki ICCAT metinio susirinkimo dienos, kad būtų parengtas NNN žvejybą vykdančių laivų ICCAT sąrašo projektas.
      68 straipsnis
      NNN žvejybą vykdančių laivų ICCAT sąrašo projektas
      Valstybės narės atidžiai stebi laivus, įtrauktus į ICCAT vykdomojo sekretoriaus platinamą NNN žvejybą vykdančių laivų ICCAT sąrašo projektą, siekdamos nustatyti tų laivų veiklą ir galimus pavadinimo, vėliavos valstybės ar registruoto savininko pasikeitimus.
      69 straipsnis
      ICCAT vykdomojo sekretoriaus pranešimai apie įtariamus reikalavimų nesilaikymo atvejus
      1.   Jei Komisija iš ICCAT vykdomojo sekretoriaus gauna informacijos, iš kurios galima įtarti, kad valstybė narė nesilaiko reikalavimų, Komisija tą informaciją nedelsdama perduoda atitinkamai valstybei narei.
      2.   Atitinkama valstybė narė Komisijai ne vėliau kaip prieš 45 dienas iki ICCAT metinio susirinkimo dienos pateikia visų su įtariamais reikalavimų nesilaikymo atvejais susijusių tyrimų išvadas ir informaciją apie visus veiksmus, kurių imtasi reikalavimų nesilaikymo klausimams išspręsti. Komisija perduoda tą informaciją ICCAT vykdomajam sekretoriui bent prieš 30 dienų iki ICCAT metinio susirinkimo dienos.
      70 straipsnis
      Įtariami pažeidimai, apie kuriuos praneša KSŠ
      1.   Valstybės narės paskiria kontaktinį centrą, kuriam KSŠ turi teikti inspektavimo uoste ataskaitas.
      2.   Valstybės narės praneša Komisijai apie visus su 1 dalyje nurodytu kontaktiniu centru susijusius pasikeitimus bent prieš 30 dienų iki tokių pasikeitimų įsigaliojimo dienos. Komisija perduoda tą informaciją ICCAT sekretoriatui bent prieš 14 dienų iki tų pakeitimų įsigaliojimo dienos.
      3.   Jei valstybės narės paskirtam kontaktiniam centrui KSŠ pateikia inspektavimo uoste ataskaitą, kurioje yra įrodymų, kad su tos valstybės narės vėliava plaukiojantis žvejybos laivas padarė ICCAT priimtų išteklių išsaugojimo ir valdymo priemonių pažeidimą, valstybė narė nedelsdama tą pažeidimą ištiria ir per 160 dienų nuo tokios inspektavimo uoste ataskaitos gavimo dienos praneša Komisijai apie tyrimo padėtį ir visus vykdymo užtikrinimo veiksmus, kurių imtasi.
      4.   Jei vėliavos valstybė narė negali laikytis 3 dalyje nurodyto termino, ji Komisijai praneša šio vėlavimo priežastis ir nurodo, kada bus pateikta tyrimo padėties ataskaita.
      5.   Komisija per 180 dienų nuo uosto inspektavimo ataskaitos gavimo dienos tą informaciją perduoda ICCAT sekretoriatui ir į 71 straipsnyje nurodytą metinę ataskaitą įtraukia informaciją apie tyrimų padėtį ir apie visus vykdymo užtikrinimo veiksmus, kurių ėmėsi vėliavos valstybė narė.
      IV ANTRAŠTINĖ DALIS
      
         BAIGIAMOSIOS NUOSTATOS
      
      71 straipsnis
      Metinė ataskaita
      1.   Kasmet ne vėliau kaip rugpjūčio 20 d. valstybės narės pateikia Komisijai praėjusių kalendorinių metų metinę ataskaitą, apimančią informaciją apie žvejybą, mokslinius tyrimus, statistiką, valdymą, inspektavimo veiklą, veiklą, kuria siekiama užkirsti kelią NNN žvejybai, ir prireikus visą papildomą informaciją.
      2.   Į metinę ataskaitą įtraukiama informacija apie priemones, kurių imtasi siekiant sumažinti priegaudą ir išmetamą į jūrą žuvų kiekį, taip pat apie visus aktualius mokslinius tos srities tyrimus.
      3.   Komisija sudaro pagal 1 ir 2 dalis gautos informacijos rinkinį ir jį nedelsdama perduoda ICCAT sekretoriatui.
      4.   Komisija gali priimti įgyvendinimo aktus dėl išsamių šiame straipsnyje nurodytos metinės ataskaitos formos reikalavimų. Tie įgyvendinimo aktai priimami laikantis 75 straipsnio 2 dalyje nurodytos nagrinėjimo procedūros.
      72 straipsnis
      Konfidencialumas
      Duomenys, kurie yra renkami ir kuriais yra keičiamasi pagal šį reglamentą, tvarkomi laikantis taikomų konfidencialumo taisyklių vadovaujantis Reglamento (EB) Nr. 1224/2009 112 ir 113 straipsniais.
      73 straipsnis
      Pakeitimų tvarka
      1.   Kiek tai būtina siekiant Sąjungos teisės aktais įgyvendinti esamų ICCAT rekomendacijų pakeitimus, kurie tampa privalomi Sąjungai, ir tiek, kiek Sąjungos teisė iš dalies keičiama neviršijant tų ICCAT rekomendacijų, Komisijai pagal 74 straipsnį suteikiami įgaliojimai priimti deleguotuosius aktus, kuriais būtų iš dalies keičiami:
      
                  a)
               
               
                  II–VIII priedai;
               
            
                  b)
               
               
                  7 straipsnio 1 dalyje, 8 straipsnyje, 9 straipsnio 1 dalyje, 10 straipsnio 2 dalyje, 14 straipsnio 1 ir 3 dalyse, 18 straipsnyje, 20 straipsnio 2, 3 ir 4 dalyse, 22 straipsnio 2 dalyje, 23 straipsnio 1 ir 2 dalyse, 26 straipsnio 1 ir 3 dalyse, 40 straipsnio 1 dalyje, 42 straipsnio 1 dalyje, 44 straipsnio 3 dalyje, 47 straipsnio 2 dalyje, 48 straipsnio 1 ir 2 dalyse, 50 straipsnio 1 ir 2 dalyse, 56 straipsnio 3 dalyje, 57 straipsnio 1, 2 ir 3 dalyse, 59 straipsnio 1 ir 2 dalyse, 64 straipsnyje, 65 straipsnio 2 dalyje, 66 straipsnio 1 ir 2 dalyse, 67 straipsnio 1 ir 2 dalyse, 69 straipsnio 2 dalyje, 70 straipsnio 2, 3 ir 5 dalyse ir 71 straipsnio 1 dalyje nustatyti terminai;
               
            
                  c)
               
               
                  14 straipsnio 1 dalies b punkte nustatytas rajonas;
               
            
                  d)
               
               
                  19 straipsnio 1 ir 2 dalyse, 24 straipsnio 2 dalyje, 29 straipsnio 2 ir 3 dalyse nustatyti mažiausi dydžiai;
               
            
                  e)
               
               
                  19 straipsnio 2 ir 3 dalyse, 21 straipsnyje ir 24 straipsnio 3 dalyje nustatyti leidžiamieji nuokrypiai;
               
            
                  f)
               
               
                  25 straipsnyje ir 38 straipsnio 5 dalies b punkte nustatytos kabliukų ir ūdų techninės specifikacijos;
               
            
                  g)
               
               
                  29 straipsnio 1 dalyje ir 61 straipsnio 1 dalies a ir b punktuose nustatyta mokslinio stebėjimo aprėptis;
               
            
                  h)
               
               
                  11 straipsnio 1, 2 ir 3 dalyse, 12 straipsnyje, 20 straipsnio 2 dalyje, 26 straipsnio 1 dalyje, 42 straipsnio 1 dalyje, 50 straipsnio 1 ir 2 dalyse, 54 straipsnio 4 dalyje, 55 straipsnio 4 dalyje, 56 straipsnio 3 dalyje ir 59 straipsnio 1 dalyje nustatyto pobūdžio informacija ir duomenys;
               
            
                  i)
               
               
                  9 straipsnio 4 dalyje nustatytas prietaisinių plūdurų didžiausias skaičius.
               
            2.   Visi pagal 1 dalį priimti pakeitimai turi būti susiję tik su atitinkamos ICCAT rekomendacijos pakeitimų įgyvendinimu Sąjungos teisėje.
      74 straipsnis
      Įgaliojimų delegavimas
      1.   Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
      2.   73 straipsnyje nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2017 m. gruodžio 3 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą. Deleguotieji įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.
      3.   Europos Parlamentas arba Taryba gali bet kada atšaukti 73 straipsnyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
      4.   Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais.
      5.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
      6.   Pagal 73 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.
      75 straipsnis
      Komiteto procedūra
      1.   Komisijai padeda Žuvininkystės ir akvakultūros komitetas, įsteigtas pagal Reglamento (ES) Nr. 1380/2013 47 straipsnį. Tas komitetas – tai komitetas, kaip nustatyta Reglamente (ES) Nr. 182/2011.
      2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
      76 straipsnis
      Reglamento (EB) Nr. 1936/2001 pakeitimai
      Išbraukiami Reglamento (EB) Nr. 1936/2001 4, 5, 6, 6a, 7, 8a, 8b, 8c, 9, 9a ir 10–19 straipsniai.
      77 straipsnis
      Reglamento (EB) Nr. 1984/2003 pakeitimai
      Reglamentas (EB) Nr. 1984/2003 iš dalies keičiamas taip:
      
                  a)
               
               
                  3 straipsnis papildomas šiais punktais:
                  „g)   didelis žvejybos laivas– žvejybos laivas, kurio bendrasis ilgis yra ne mažesnis nei 20 metrų;
                  h)   didelis pelaginėmis ūdomis žvejojantis laivas– pelaginėmis ūdomis žvejojantis laivas, kurio bendrasis ilgis yra ne mažesnis nei 24 metrai.“;
               
            
                  b)
               
               
                  4 straipsnio 2 dalis papildoma šiuo punktu:
                  
                              „c)
                           
                           
                              jei žvejybą vykdė didelis žvejybos laivas, statistinis dokumentas priimamas tik tuo atveju, jei tas laivas yra įtrauktas į laivų ICCAT registrą.“;
                           
                        
            
                  c)
               
               
                  5 straipsnio 2 dalis papildoma šiuo punktu:
                  
                              „c)
                           
                           
                              jei žvejybą vykdė didelis žvejybos laivas, statistinis dokumentas oficialiai patikrinamas ir patvirtinamas tik tuo atveju, jei tas laivas yra įtrauktas į laivų ICCAT registrą.“;
                           
                        
            
                  d)
               
               
                  2 skyrius papildomas šiuo skirsniu:
                  
                     „4 skirsnis
                  
                  
                     
                        Valstybėms narėms taikomi reikalavimai dėl ICCAT konvencijos rajone perkrautų produktų
                     
                  
                  7a straipsnis
                  Statistiniai dokumentai ir ataskaitų teikimas
                  1.   Oficialiai patikrindama ir patvirtindama statistinius dokumentus, didelių pelaginėmis ūdomis žvejojančių laivų vėliavos valstybė narė užtikrina, kad perkraunami kiekiai atitiktų kiekvieno tokio laivo pranešamo laimikio kiekį.
                  2.   Didelių pelaginėmis ūdomis žvejojančių laivų vėliavos valstybė narė, patvirtinusi, kad perkrovimas atliktas pagal Europos Parlamento ir Tarybos reglamento (ES) 2017/2107 (*1) 51–58 straipsnius, oficialiai patikrina ir patvirtina statistinius dokumentus dėl perkrautų žuvų. Tas patvirtinimas grindžiamas informacija, gauta vykdant ICCAT perkrovimo jūroje regioninių stebėtojų programą.
                  3.   Valstybės narės reikalauja, kad į jų teritoriją ar rajoną importuojant ICCAT konvencijos rajone didelių pelaginėmis ūdomis žvejojančių laivų sužvejotas į statistinių dokumentų programos taikymo sritį patenkančių rūšių žuvis, kartu būtų pateikiami oficialiai patikrinti ir patvirtinti statistiniai dokumentai, susiję su laivais, kurie yra įtraukti į didelių pelaginėmis ūdomis žvejojančių laivų, turinčių leidimą perkrauti jūroje, ICCAT sąrašą, ir ICCAT perkrovimo deklaracijos kopija.
                  
                     (*1)  2017 m. lapkričio 15 d. Europos Parlamento ir Tarybos reglamentas (ES) 2017/2107, kuriuo nustatomos valdymo, išsaugojimo ir kontrolės priemonės, taikytinos Tarptautinės Atlanto tunų apsaugos komisijos (ICCAT) valdomame konvencijos rajone, ir kuriuo iš dalies keičiami Tarybos reglamentai (EB) Nr. 1936/2001, (EB) Nr. 1984/2003 ir (EB) Nr. 520/2007 (OL L 315, 2017 11 30, p. 1).“"
						
               
            78 straipsnis
      Reglamento (EB) Nr. 520/2007 pakeitimai
      Reglamento (EB) Nr. 520/2007 4 straipsnio 1 dalis, II antraštinė dalis ir II, III bei IV priedai išbraukiami.
      79 straipsnis
      Įsigaliojimas
      Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
      
         Šis reglamentas privalomas visas ir tiesiogiai taikomas visose valstybėse narėse.
         Priimta Stasbūre 2017 m. lapkričio 15 d.
         
            
               Europos Parlamento vardu
            
            
               Pirmininkas
            
            A. TAJANI
         
         
            
               Tarybos vardu
            
            
               Pirmininkas
            
            M. MAASIKAS
         
      
      
         (1)  OL C 34, 2017 2 2, p. 142.
      
      
         (2)  2017 m. spalio 3 d. Europos Parlamento pozicija (dar nepaskelbta Oficialiajame leidinyje) ir 2017 m. spalio 23 d. Tarybos sprendimas.
      
         (3)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai(EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
      
         (4)  1998 m. kovo 23 d. Tarybos sprendimas 98/392/EB dėl Europos bendrijos 1982 m. gruodžio 10 d. Jungtinių Tautų jūrų teisės konvencijos ir 1994 m. liepos 28 d. Susitarimo, susijusio su jos XI dalies įgyvendinimu, patvirtinimo (OL L 179, 1998 6 23, p. 1).
      
         (5)  1986 m. birželio 9 d. Tarybos sprendimas 86/238/EEB dėl Bendrijos prisijungimo prie Tarptautinės konvencijos dėl Atlanto tunų apsaugos su pakeitimais, padarytais protokolu prie valstybių Konvencijos dalyvių įgaliotųjų atstovų konferencijos baigiamojo akto, pasirašyto Paryžiuje 1984 m. liepos 10 d. (OL L 162, 1986 6 18, p. 33).
      
         (6)  Procedūros numeris 2015/0289 (COD), dar nepaskelbtas Oficialiajame leidinyje.
      
         (7)  2001 m. rugsėjo 27 d. Tarybos reglamentas (EB) Nr. 1936/2001, nustatantis tam tikrų tolimos migracijos žuvų rūšių žvejybos kontrolės priemones (OL L 263, 2001 10 3, p. 1).
      
         (8)  2007 m. gegužės 7 d. Tarybos reglamentas (EB) Nr. 520/2007, nustatantis labai migruojančių žuvų rūšių tam tikrų išteklių apsaugos technines priemones ir panaikinantis Reglamentą (EB) Nr. 973/2001 (OL L 123, 2007 5 12, p. 3).
      
         (9)  2016 m. rugsėjo 14 d. Europos Parlamento ir Tarybos reglamentas (ES) 2016/1627 dėl daugiamečio paprastųjų tunų išteklių rytinėje Atlanto vandenyno dalyje ir Viduržemio jūroje atkūrimo plano, kuriuo panaikinamas Tarybos reglamentas (EB) Nr. 302/2009 (OL L 252, 2016 9 16, p. 1).
      
         (10)  OL L 123, 2016 5 12, p. 1.
      
      
         (11)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
      
         (12)  2009 m. lapkričio 20 d. Tarybos reglamentas (EB) Nr. 1224/2009, nustatantis Sąjungos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).
      
         (13)  2011 m. balandžio 8 d. Komisijos įgyvendinimo reglamentas (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (OL L 112, 2011 4 30, p. 1).
      
         (14)  2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).
      
         (15)  2014 m. lapkričio 18 d. Komisijos deleguotasis reglamentas (ES) 2015/98 dėl Europos Parlamento ir Tarybos reglamento (ES) Nr. 1380/2013 15 straipsnio 2 dalyje nurodytų Sąjungos tarptautinių įsipareigojimų vykdymo pagal Tarptautinę konvenciją dėl Atlanto tunų apsaugos ir Konvenciją dėl būsimo daugiašalio bendradarbiavimo Šiaurės Vakarų Atlanto žvejyboje (OL L 16, 2015 1 23, p. 23).
      
         (16)  2003 m. balandžio 8 d. Tarybos reglamentas (EB) Nr. 1984/2003, nustatantis prekybos durklažuvėmis ir didžiaakiais tunais Bendrijoje statistikos sistemą (OL L 295, 2003 11 13, p. 1).
      
         (17)  Procedūros numeris 2015/0289 (COD), dar napaskelbtas Oficialiajame leidinyje.
      
         (18)  Procedūros numeris 2015/0289 (COD), dar napaskelbtas Oficialiajame leidinyje.
      
         (19)  Procedūros numeris 2015/0289 (COD), dar napaskelbtas Oficialiajame leidinyje.
      
         (20)  2006 m. gruodžio 21 d. Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantis Reglamentą (EEB) Nr. 2847/93 ir panaikinantis Reglamentą (EB) Nr. 1626/94 (OL L 409, 2006 12 30, p. 11).
      
         (21)  2017 m. vasario 6 d. Komisijos įgyvendinimo reglamentas (ES) 2017/218 dėl Sąjungos žvejybos laivyno registro (OL L 34, 2017 2 9, p. 9).
      
         (22)  Procedūros numeris 2015/0289 (COD), dar napaskelbtas Oficialiajame leidinyje.
      
         (23)  2017 m. gegužės 17 d. Europos Parlamento ir Tarybos reglamentas (ES) 2017/1004 dėl Sąjungos sistemos, skirtos duomenų rinkimui, tvarkymui ir naudojimui žuvininkystės sektoriuje bei paramai mokslinėms rekomendacijoms dėl bendros žuvininkystės politikos, sukūrimo, kuriuo panaikinamas Tarybos reglamentas (EB) Nr. 199/2008 (OL L 157, 2017 6 20, p. 1).
      
         (24)  2016 m. liepos 12 d. Komisijos įgyvendinimo sprendimas (ES) 2016/1251, kuriuo priimama 2017–2019 m. daugiametė Sąjungos duomenų rinkimo, tvarkymo ir naudojimo žvejybos ir akvakultūros sektoriuose programa (OL L 207, 2016 8 1, p. 113).
      
         (25)  Procedūros numeris 2015/0289 (COD), dar napaskelbtas Oficialiajame leidinyje.
      
         (26)  Procedūros numeris 2015/0289 (COD), dar napaskelbtas Oficialiajame leidinyje.
      
         I PRIEDAS
         
            ICCAT RŪŠYS
         
         
                     Šeima
                  
                  
                     Lotyniškas pavadinimas
                  
                  
                     Lietuviškas pavadinimas
                  
               
                     
                        Scombridae
                     
                  
                  
                     
                        Acanthocybium solandri
                     
                  
                  
                     dygioji pelamidė
                  
               
                     
                        Allothunnus fallai
                     
                  
                  
                     pietinis tunas
                  
               
                     
                        Auxis rochei
                     
                  
                  
                     skersadryžis skumbrinis tunas
                  
               
                     
                        Auxis thazard
                     
                  
                  
                     paprastasis skumbrinis tunas
                  
               
                     
                        Euthynnus alletteratus
                     
                  
                  
                     vakarinis tuniukas
                  
               
                     
                        Gasterochisma melampus
                     
                  
                  
                     drugelinis tuniukas
                  
               
                     
                        Katsuwonus pelamis
                     
                  
                  
                     dryžasis tunas
                  
               
                     
                        Orcynopsis unicolor
                     
                  
                  
                     vienspalvis bonitas
                  
               
                     
                        Sarda
                     
                  
                  
                     atlantinė pelamidė
                  
               
                     
                        Scomberomorus brasiliensis
                     
                  
                  
                     brazilinė skumbrė
                  
               
                     
                        Scomberomorus cavalla
                     
                  
                  
                     atlantinė karališkoji skumbrė
                  
               
                     
                        Scomberomorus maculatus
                     
                  
                  
                     dėmėtoji karališkoji skumbrė
                  
               
                     
                        Scomberomorus regalis
                     
                  
                  
                     ispaninė karališkoji skumbrė
                  
               
                     
                        Scomberomorus tritor
                     
                  
                  
                     afrikinė karališkoji skumbrė
                  
               
                     
                        Thunnus alalunga
                     
                  
                  
                     ilgapelekis tunas
                  
               
                     
                        Thunnus albacares
                     
                  
                  
                     gelsvauodegis tunas
                  
               
                     
                        Thunnus atlanticus
                     
                  
                  
                     atlantinis tunas
                  
               
                     
                        Thunnus maccoyii
                     
                  
                  
                     australinis tunas
                  
               
                     
                        Thunnus obesus
                     
                  
                  
                     didžiaakis tunas
                  
               
                     
                        Thunnus thynnus
                     
                  
                  
                     paprastasis tunas
                  
               
                     
                        Istiophoridae
                     
                  
                  
                     
                        Istiophorus albicans
                     
                  
                  
                     atlantinė buriažuvė
                  
               
                     
                        Makaira indica
                     
                  
                  
                     juodasis marlinas
                  
               
                     
                        Makaira nigricans
                     
                  
                  
                     atlantinis marlinas
                  
               
                     
                        Tetrapturus albidus
                     
                  
                  
                     atlantinis baltasis marlinas
                  
               
                     
                        Tetrapturus bellone
                     
                  
                  
                     Viduržemio jūros marlinas
                  
               
                     
                        Tetrapturus georgii
                     
                  
                  
                     atlantinis apvaliažvynis durklasnukis
                  
               
                     
                        Tetrapturus pfluegeri
                     
                  
                  
                     atlantinis mažasis durklasnukis
                  
               
                     
                        Xiphiidae
                     
                  
                  
                     
                        Xiphias gladius
                     
                  
                  
                     paprastoji durklažuvė
                  
               
                     
                        Alopiidae
                     
                  
                  
                     
                        Alopias superciliosus
                     
                  
                  
                     didžiaakė jūrų lapė
                  
               
                     
                        Carcharhinidae
                     
                  
                  
                     
                        Carcharhinus falciformis
                     
                  
                  
                     floridinis šilkinis ryklys
                  
               
                     
                        Carcharhinus longimanus
                     
                  
                  
                     ilgapelekis pilkasis ryklys
                  
               
                     
                        Prionace glauca
                     
                  
                  
                     melsvasis ryklys
                  
               
                     
                        Lamnidae
                     
                  
                  
                     
                        Isurus oxyrinchus
                     
                  
                  
                     atlantinis pilkšvasis ryklys
                  
               
                     
                        Lamna nasus
                     
                  
                  
                     atlantinis silkiaryklis
                  
               
                     
                        Sphyrnidae
                     
                  
                  
                     
                        Sphyrna spp.
                  
                  
                     paprastieji kūjarykliai
                  
               
                     
                        Coryphaenidae
                     
                  
                  
                     
                        Coryphaena hippurus
                     
                  
                  
                     didžioji auksinė skumbrė
                  
               
      
         II PRIEDAS
         
            ŽUVŲ SUBURIAMŲJŲ ĮRENGINIŲ (ŽSĮ) VALDYMO PLANŲ RENGIMO GAIRĖS
         
         KSŠ gaubiamaisiais tinklais ir kartinėmis ūdomis su jauku žvejojančių laivų ŽSĮ valdymo planuose privaloma nurodyti šią informaciją:
         
                     1)
                  
                  
                     Aprašymas
                     
                                 a)
                              
                              
                                 ŽSĮ tipai: IŽSĮ = inkarinis; DŽSĮ = dreifuojantysis
                              
                           
                                 b)
                              
                              
                                 Bakeno / plūduro tipas
                              
                           
                                 c)
                              
                              
                                 Didžiausias ŽSĮ skaičius vienam gaubiamajam tinklui ir vienam ŽSĮ tipui
                              
                           
                                 d)
                              
                              
                                 Mažiausias atstumas tarp IŽSĮ
                              
                           
                                 e)
                              
                              
                                 Atsitiktinės priegaudos mažinimo ir naudojimo politika
                              
                           
                                 f)
                              
                              
                                 Atsižvelgimas į sąveiką su kitų tipų įrankiais
                              
                           
                                 g)
                              
                              
                                 Pareiškimas ar taisyklės dėl ŽSĮ nuosavybės;
                              
                           
               
                     2)
                  
                  
                     Institucinės procedūros
                     
                                 a)
                              
                              
                                 Su ŽSĮ valdymo planais susijusios institucijų pareigos
                              
                           
                                 b)
                              
                              
                                 Prašymo leisti pastatyti ŽSĮ procedūros
                              
                           
                                 c)
                              
                              
                                 Su ŽSĮ pastatymu ir naudojimu susijusios laivų savininkų ir kapitonų pareigos
                              
                           
                                 d)
                              
                              
                                 ŽSĮ pakeitimo politika
                              
                           
                                 e)
                              
                              
                                 Šiame reglamente nenurodytos papildomos ataskaitų teikimo pareigos
                              
                           
                                 f)
                              
                              
                                 Su ŽSĮ susijusių konfliktų sprendimo taisyklės
                              
                           
                                 g)
                              
                              
                                 Išsami informacija apie žvejybos draudimo rajonus ar laikotarpius, pvz., teritorinius vandenis, laivybos kelius, smulkiosios žvejybos rajonų artumą ir t. t.;
                              
                           
               
                     3)
                  
                  
                     ŽSĮ konstrukcinės specifikacijos ir reikalavimai
                     
                                 a)
                              
                              
                                 ŽSĮ konstrukcinės charakteristikos (aprašymas)
                              
                           
                                 b)
                              
                              
                                 Apšvietimo reikalavimai
                              
                           
                                 c)
                              
                              
                                 Radaro reflektoriai
                              
                           
                                 d)
                              
                              
                                 Matomas atstumas
                              
                           
                                 e)
                              
                              
                                 ŽSĮ ženklai ir identifikatorius
                              
                           
                                 f)
                              
                              
                                 Radijo plūdurų ženklai ir identifikatorius (serijos numerių reikalavimas)
                              
                           
                                 g)
                              
                              
                                 Plūdurų su echolotu ženklai ir identifikatorius (serijos numerių reikalavimas)
                              
                           
                                 h)
                              
                              
                                 Palydoviniai siųstuvai-imtuvai
                              
                           
                                 i)
                              
                              
                                 Biologiškai skaidžių ŽSĮ moksliniai tyrimai
                              
                           
                                 j)
                              
                              
                                 ŽSĮ praradimo ar apleidimo prevencija
                              
                           
                                 k)
                              
                              
                                 ŽSĮ iškėlimo valdymas;
                              
                           
               
                     4)
                  
                  
                     ŽSĮ valdymo plano taikymo laikotarpis;
                  
               
                     5)
                  
                  
                     ŽSĮ valdymo plano įgyvendinimo stebėsenos ir peržiūros priemonės.
                  
               
      
         III PRIEDAS
         
            KAS KETVIRTĮ SUDAROMAS PASTATYTŲ ŽSĮ SĄRAŠAS
         
         
                     ŽSĮ identifikatorius
                  
                  
                     ŽSĮ ir elektroninės įrangos tipai
                  
                  
                     ŽSĮ konstrukcinės charakteristikos
                  
                  
                     Pastaba
                  
               
                     ŽSĮ ženklinimas
                  
                  
                     Susieto bakeno identifikacinis numeris
                  
                  
                     ŽSĮ tipas
                  
                  
                     Susieto bakeno ir (arba) elektroninių prietaisų tipas
                  
                  
                     Plūduriuojančioji ŽSĮ dalis
                  
                  
                     Povandeninė ŽSĮ konstrukcija
                  
               
                     Matmenys
                  
                  
                     Medžiagos
                  
                  
                     Matmenys
                  
                  
                     Medžiagos
                  
               
                     
                         (1)
                     
                  
                  
                     
                         (1)
                     
                  
                  
                     
                         (2)
                     
                  
                  
                     
                         (3)
                     
                  
                  
                     
                         (4)
                     
                  
                  
                     
                         (5)
                     
                  
                  
                     
                         (4)
                     
                  
                  
                     
                         (6)
                     
                  
                  
                     
                         (7)
                     
                  
               
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
               
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
                  
                     …
                  
               
            (1)  Jeigu ŽSĮ ženklinimo ir susieto bakeno identifikacinio numerio nėra arba jie yra neįskaitomi, nurodykite šį faktą ir pateikite visą turimą informaciją, kuri gali padėti nustatyti ŽSĮ savininką.
         
            (2)  Inkarinis ŽSĮ, dreifuojantysis gamtinis ŽSĮ arba dreifuojantysis dirbtinis ŽSĮ.
         
            (3)  Pvz. GPS, echolotas ir t. t. Jei su ŽSĮ nėra susietas joks elektroninis prietaisas, nurodykite, kad tokios įrangos nėra.
         
            (4)  Pvz., plotis, ilgis, aukštis, gylis, tinklo akių dydžiai ir t. t.
         
            (5)  Nurodykite, iš kokių medžiagų pagaminta konstrukcija, jos danga, ir tai, ar medžiagos yra biologiškai skaidžios.
         
            (6)  Pvz., tinklai, virvės, palmių lapai ir t. t. Taip pat nurodykite medžiagų savybes – pinkliosios ir (arba) biologiškai skaidžios.
         
            (7)  Šioje skiltyje turi būti nurodytos apšvietimo specifikacijos, radaro reflektoriai ir matomi atstumai.
      
      
         IV PRIEDAS
         
            STEBĖTOJŲ PROGRAMOS REIKALAVIMAI, TAIKOMI LAIVAMS, ŽVEJOJANTIEMS TROPINIUS TUNUS GEOGRAFINIUOSE RAJONUOSE, KURIŲ ATŽVILGIU TAIKOMAS DRAUDIMAS ŽVEJOTI TAM TIKRU LAIKOTARPIU / TAM TIKRAME RAJONE
         
         
                  
                     1.
                  
                  
                     Stebėtojai turi turėti šias užduotims atlikti reikalingas kvalifikacijas:
                     
                                 —
                              
                              
                                 pakankamos patirties, kad galėtų atpažinti žuvų rūšis ir žvejybos įrankius,
                              
                           
                                 —
                              
                              
                                 pakankamų žinių apie ICCAT priimtas išteklių išsaugojimo ir valdymo priemones, patvirtintų ICCAT mokymo gaires atitinkančiu valstybės narės išduotu sertifikatu,
                              
                           
                                 —
                              
                              
                                 gebėjimą vykdyti stebėjimą ir tiksliai registruoti duomenis,
                              
                           
                                 —
                              
                              
                                 pakankamų stebimo laivo vėliavos valstybės kalbos žinių.
                              
                           
               
                  
                     2.
                  
                  
                     Stebėtojai negali būti stebimo žvejybos laivo įgulos nariai, jie:
                     
                                 a)
                              
                              
                                 turi būti vienos iš KSŠ piliečiai;
                              
                           
                                 b)
                              
                              
                                 turi gebėti vykdyti 3 punkte išdėstytas pareigas;
                              
                           
                                 c)
                              
                              
                                 tuo metu negali turėti su tropinių tunų žvejyba susijusių finansinių interesų ir siekti iš jos gauti naudos.
                              
                           
               Stebėtojų užduotys
         
                  
                     3.
                  
                  
                     Stebėtojų užduotys visų pirma yra šios:
                     
                                 a)
                              
                              
                                 tikrinti, ar žvejybos laivas laikosi atitinkamų ICCAT komisijos priimtų išteklių išsaugojimo ir valdymo priemonių.
                                 Stebėtojai visų pirma:
                                 
                                             i)
                                          
                                          
                                             registruoja vykdomos žvejybos veiklos duomenis ir teikia jos ataskaitas;
                                          
                                       
                                             ii)
                                          
                                          
                                             stebi ir apytikriai įvertina laimikius, taip pat tikrina laivo žurnalo įrašus;
                                          
                                       
                                             iii)
                                          
                                          
                                             nustato laivus, kurie galbūt žvejoja nesilaikydami ICCAT priimtų išteklių išsaugojimo ir valdymo priemonių, ir juos registruoja;
                                          
                                       
                                             iv)
                                          
                                          
                                             tikrina žūklės veiklą vykdančio laivo geografines koordinates;
                                          
                                       
                                             v)
                                          
                                          
                                             remdamiesi Nuolatinio mokslinių tyrimų ir statistikos komiteto nurodymais vykdo mokslinę veiklą, pvz., renka II užduoties duomenis, kai to reikalauja ICCAT Nuolatinis mokslinių tyrimų ir statistikos komitetas;
                                          
                                       
                           
                                 b)
                              
                              
                                 deramai atsižvelgus į stebėtojo saugumą, nedelsiant pranešti apie bet kokią žvejybos naudojant ŽSĮ veiklą, laivo vykdytą 11 straipsnyje nurodytame rajone ir tame pačiame straipsnyje nurodytu laikotarpiu;
                              
                           
                                 c)
                              
                              
                                 rengti pagal šį punktą surinktą informaciją apimančias bendrąsias ataskaitas ir suteikti kapitonui galimybę į jas įtraukti bet kokią aktualią informaciją.
                              
                           
               
                  
                     4.
                  
                  
                     Stebėtojai visą su žvejybos laivų atliktomis žvejybos ir perkrovimo operacijomis susijusią informaciją laiko konfidencialia ir su šiuo reikalavimu, kuris yra skyrimo stebėtoju sąlyga, sutinka raštu.
                  
               
                  
                     5.
                  
                  
                     Stebėtojai laikosi vėliavos valstybės narės, kurios jurisdikcijai priklauso laivas, į kurį jie paskirti, įstatymuose ir kituose teisės aktuose nustatytų reikalavimų.
                  
               
                  
                     6.
                  
                  
                     Stebėtojai laikosi hierarchijos ir visuotinių elgesio taisyklių, taikomų visam laivo personalui, jei šios taisyklės yra suderinamos su šioje programoje nustatytomis stebėtojų pareigomis ir 7 punkte išdėstytomis pareigomis.
                  
               Vėliavos valstybės narės pareigos
         
                  
                     7.
                  
                  
                     Žvejybos laivų vėliavos valstybės narės ir tų laivų kapitonų pareigos stebėtojų atžvilgiu visų pirma yra šios:
                     
                                 a)
                              
                              
                                 stebėtojams leidžiama bendrauti su laivo personalu ir suteikiama prieiga prie žvejybos įrankių bei įrangos;
                              
                           
                                 b)
                              
                              
                                 kad stebėtojams būtų lengviau atlikti 3 punkte išdėstytas pareigas, jų prašymu jiems taip pat suteikiama prieiga prie šios įrangos (jeigu tokia įranga yra laive, į kurį jie yra paskirti):
                                 
                                             i)
                                          
                                          
                                             palydovinės navigacijos įrangos;
                                          
                                       
                                             ii)
                                          
                                          
                                             radiolokacinio vaizdo ekranų, kai jie naudojami;
                                          
                                       
                                             iii)
                                          
                                          
                                             elektroninių ryšio priemonių;
                                          
                                       
                           
                                 c)
                              
                              
                                 stebėtojams užtikrinami tokie patys patogumai, įskaitant gyvenamąją patalpą, maistą ir tinkamas sanitarines sąlygas, kokiais naudojasi aukštesnio rango laivo įgulos nariai;
                              
                           
                                 d)
                              
                              
                                 stebėtojams suteikiama pakankamai vietos ant kapitono tiltelio ar locmano kabinoje kanceliariniam darbui atlikti ir vieta ant denio, tinkama stebėtojo pareigoms atlikti, ir
                              
                           
                                 e)
                              
                              
                                 vėliavos valstybė narė užtikrina, kad kapitonai, įgula ir laivų savininkai netrukdytų stebėtojams vykdyti pareigų, jiems negrasintų, nesikištų į jų darbą, nedarytų jiems įtakos ir neduotų ar nebandytų duoti kyšių.
                              
                           
               
      
         V PRIEDAS
         
            MINIMALIEJI POVEIKIO MAŽINIMO PRIEMONIŲ TECHNINIAI STANDARTAI
         
         
                     Poveikio mažinimo priemonė
                  
                  
                     Aprašymas
                  
                  
                     Specifikacija
                  
               
                     Žvejybos įrankiai užmetami naktį esant minimaliam denio apšvietimui
                  
                  
                     Žvejybos įrankių negalima užmesti tarp jūrinio saulėtekio ir jūrinio saulėlydžio. Denio apšvietimas turi būti minimalus.
                  
                  
                     Jūrinis saulėlydis ir jūrinis saulėtekis apibrėžiami atitinkamai platumai, vietos laikui ir datai skirtose jūrų astronominio metraščio lentelėse. Minimalus denio apšvietimas turi atitikti minimaliuosius saugos ir navigacijos standartus.
                  
               
                     Paukščių baidymo lynai
                  
                  
                     Paukščių baidymo lynai ištempiami užmetant ūdas, kad atbaidytų prie šoninių lynų puolančius paukščius.
                  
                  
                     35 m ilgio arba ilgesniems laivams taikomi reikalavimai:
                     
                                 —
                              
                              
                                 turi būti ištempiamas bent vienas paukščių baidymo lynas. Kai paukščių labai gausu arba jie labai aktyvūs, laivams rekomenduojama, jei praktiškai įmanoma, naudoti dar vieną paukščių baidymo lyno stiebą ir paukščių baidymo lyną. Abu paukščių baidymo lynai turėtų būti ištempiami tuo pat metu – po vieną iš abiejų užmetamos ūdos pusių,
                              
                           
                                 —
                              
                              
                                 ore esančios paukščių baidymo lyno dalies ilgis turi būti ne mažesnis kaip 100 m,
                              
                           
                                 —
                              
                              
                                 ilgosios atšakos turi būti pakankamo ilgio, kad pasiektų vandens paviršių, kai jūra rami,
                              
                           
                                 —
                              
                              
                                 ilgosios atšakos turi būti išdėstytos ne ilgesniais kaip 5 m intervalais.
                              
                           Trumpesniems nei 35 m ilgio laivams taikomi reikalavimai:
                     
                                 —
                              
                              
                                 turi būti ištempiamas bent vienas paukščių baidymo lynas,
                              
                           
                                 —
                              
                              
                                 ore esančios lyno dalies ilgis turi būti ne mažesnis kaip 75 m,
                              
                           
                                 —
                              
                              
                                 turi būti naudojamos ilgosios ir (arba) trumposios (bet ilgesnės nei 1 m ilgio) atšakos; jos turi būti išdėstytos tokiais intervalais:
                                 
                                             —
                                          
                                          
                                             trumposios: ne ilgesniais kaip 2 m intervalais,
                                          
                                       
                                             —
                                          
                                          
                                             ilgosios: pirmojoje 55 m paukščių baidymo lyno atkarpoje – ne ilgesniais kaip 5 m intervalais.
                                          
                                       
                           Tolesnėje dalyje „Papildomos paukščių baidymo lynų projektavimo ir naudojimo gairės“ pateikiama papildomų paukščių baidymo lynų projektavimo ir naudojimo gairių.
                  
               
                     Lyno gramzdinimas svoriais
                  
                  
                     Lynų gramzdikliai turi būti tvirtinami prie ilginamųjų lynų prieš užmetant ūdą.
                  
                  
                     Didesnio kaip 45 g bendro svorio gramzdiklis turi būti tvirtinamas ne tolesniu kaip 1 m atstumu nuo kabliuko arba
                     didesnio kaip 60 g bendro svorio gramzdiklis turi būti tvirtinamas ne tolesniu kaip 3,5 m atstumu nuo kabliuko, arba
                     didesnio kaip 98 g bendro svorio gramzdiklis tūri būti tvirtinamas ne tolesniu kaip 4 m atstumu nuo kabliuko.
                  
               
      
         PAPILDOMOS PAUKŠČIŲ BAIDYMO LYNŲ PROJEKTAVIMO IR NAUDOJIMO GAIRĖS
         Įvadas
         Minimalieji paukščių baidymo lynų naudojimo techniniai standartai pateikti pirmiau pateiktoje lentelėje. Šios papildomos gairės skirtos padėti parengti ir įgyvendinti ūdomis žvejojantiems laivams skirtas taisykles dėl paukščių baidymo lynų. Nors šios gairės gana išsamios, skatinama eksperimentuojant gerinti paukščių baidymo lynų veiksmingumą laikantis pirmiau pateiktoje lentelėje išdėstytų reikalavimų. Gairėse atsižvelgiama į aplinkos ir veiklos kintamuosius veiksnius (pvz., oro sąlygas, užmetimo greitį ir laivo dydį); visi jie turi įtakos paukščių baidymo lyno veiksmingumui saugant jauką nuo paukščių ir atitinkamai jo konstrukcijai. Paukščių baidymo lynų konstrukcija ir naudojimas gali skirtis atsižvelgiant į šiuos kintamuosius veiksnius, tačiau negali būti pakenkta jų veiksmingumui. Numatoma ir toliau gerinti paukščių baidymo lynų konstrukciją, todėl ateityje šios gairės turėtų būti peržiūrimos.
         Paukščių baidymo lynų konstrukcija
         
                  
                     1.
                  
                  
                     Prie vandenyje esančios paukščių baidymo lyno dalies pritvirtintas tinkamas velkamas įtaisas gali pagerinti ore esančios lyno dalies ištempimą.
                  
               
                  
                     2.
                  
                  
                     Virš vandens esanti lyno dalis turėtų būti pakankamai lengva, kad jos judėjimas būtų nenuspėjamas ir paukščiai prie jos nepriprastų, ir pakankamai sunki, kad lynas nepasislinktų dėl vėjo.
                  
               
                  
                     3.
                  
                  
                     Geriausia lyną tvirtinti prie laivo stipria cilindro formos lankstine jungtimi, kad jis mažiau painiotųsi.
                  
               
                  
                     4.
                  
                  
                     Atšakos turėtų būti iš ryškios medžiagos, kuri smarkiai ir nenuspėjamai judėtų (pvz., tvirtas plonas lynas, apgaubtas raudono poliuretano vamzdeliu). Prie paukščių baidymo lyno jos turėtų būti prikabintos tvirta trišake lankstine jungtimi (kuri taip pat mažintų painiojimąsi).
                  
               
                  
                     5.
                  
                  
                     Kiekvieną atšaką turėtų sudaryti dvi ar daugiau gijų.
                  
               
                  
                     6.
                  
                  
                     Kiekvieną atšakų porą turėtų būti įmanoma atskirti naudojant gnybtą, kad lyną būtų galima geriau suvynioti.
                  
               Paukščių baidymo lynų naudojimas
         
                  
                     1.
                  
                  
                     Lynas turėtų būti prikabintas prie stiebo, pritvirtinto prie laivo. Paukščių baidymo lyno stiebas turėtų būti įtaisytas kuo aukščiau, kad lynas apsaugotų jauką dideliu atstumu nuo laivagalio ir nesusipainiotų su žvejybos įrankiu. Kuo aukštesnis stiebas, tuo geriau apsaugomas jaukas. Pavyzdžiui, jei stiebo aukštis yra apie 7 m virš vaterlinijos, jaukas gali būti apsaugotas maždaug 100 m atstumu.
                  
               
                  
                     2.
                  
                  
                     Jei laivai naudoja tik vieną paukščių baidymo lyną, jis turi būti ištemptas priešvėjinėje grimztančių jaukų pusėje. Jei kabliukai su jauku užmetami už kilvaterio, paukščių baidymo lynas turėtų būti pritvirtintas prie laivo kelių metrų atstumu nuo to laivo borto, per kurį užmetamas jaukas. Jei laivas naudoja du paukščių baidymo lynus, kabliukai su jauku turėtų būti užmetami tarp tų dviejų paukščių baidymo lynų esančiame plote.
                  
               
                  
                     3.
                  
                  
                     Skatinama ištempti kelis paukščių baidymo lynus iš karto, kad jaukai būtų dar geriau apsaugoti nuo paukščių.
                  
               
                  
                     4.
                  
                  
                     Kadangi lynas gali nutrūkti arba susipainioti, laive reikėtų turėti atsarginių paukščių baidymo lynų, kuriais būtų galima pakeisti sugadintus lynus ir užtikrinti, kad žvejybos operacijos nenutrūktų. Paukščių baidymo lynas gali būti su jungtimis, ties kuriomis lynas lengviau trūksta, kad kuo labiau sumažėtų saugos ir funkcinių problemų tais atvejais, jei ūda susimegztų arba susipainiotų su vandenyje esančia paukščių baidymo lyno dalimi.
                  
               
                  
                     5.
                  
                  
                     Žvejai, naudojantys jauko užmetimo įrenginį, turi suderinti paukščių baidymo lyno ir jauko užmetimo įrenginio veikimą užtikrindami, kad jauko užmetimo įrenginys jauką užmestų tiesiai į paukščių baidymo lyno saugomą plotą. Tais atvejais, kai vienas arba daugiau jauko užmetimo įrenginių užmeta jauką už kairiojo ir dešiniojo bortų, turėtų būtų naudojami du paukščių baidymo lynai.
                  
               
                  
                     6.
                  
                  
                     Užmesdami šoninius lynus rankomis žvejai turėtų užtikrinti, kad kabliukai su jauku ir suvyniotos šoninių lynų dalys būtų užmesti į paukščių baidymo lyno saugomą plotą, vengdami sraigto turbulencijos, kuri galėtų sulėtinti grimzdimą.
                  
               
                  
                     7.
                  
                  
                     Žvejai skatinami įsirengti rankines, elektrines arba hidraulines gerves, kad paukščių baidymo lynus būtų galima lengviau ištempti ir suvynioti.
                  
               
      
         VI PRIEDAS
         
            IŠSAMŪS JŪRŲ VĖŽLIŲ PALEIDIMO REIKALAVIMAI
         
         Saugus elgesys
         
                     i)
                  
                  
                     Jei jūrų vėžlį reikia iškelti iš vandens, už kabliuko užsikabinęs arba į žvejybos įrankį įsipainiojęs jūrų vėžlys iškeliamas tam tinkamoje pintinėje arba panardinamajame tinklelyje. Jūrų vėžlio negalima traukti iš vandens žvejojimo lynu, prie kurio jis prisikabinęs arba į kurį jis yra įsipainiojęs. Jei jūrų vėžlio neįmanoma saugiai ištraukti iš vandens, įgula turėtų nupjauti lyną kuo arčiau kabliuko nepadarydama jūrų vėžliui bereikalingos papildomos žalos.
                  
               
                     ii)
                  
                  
                     Jei sugautas ar įsipainiojęs jūrų vėžlys įkeliamas į laivą, laivo operatorius arba įgula, prieš jį paleisdama, įvertina jo būklę. Jei jūrų vėžliui sunku judėti arba jis nereaguoja į aplinką, prieš paleidžiant jis kiek praktiškai įmanoma laikomas laive ir jam suteikiama reikiama priežiūra, kad jo tikimybė išgyventi būtų kuo didesnė. Ta praktika išsamiau aprašyta FAO gairėse dėl jūrų vėžlių mirtingumo vykdant žvejybos operacijas mažinimo.
                  
               
                     iii)
                  
                  
                     Kiek praktiškai įmanoma, vykdant žvejybos operacijas arba nacionalines stebėtojų programas (pvz., ženklinimo veiklą) su vėžliais elgiamasi pagal FAO gaires dėl jūrų vėžlių mirtingumo vykdant žvejybos operacijas mažinimo.
                  
               Lynų pjoviklių naudojimas
         
                     i)
                  
                  
                     Ūdomis žvejojančiuose laivuose turi būti lynų pjoviklių – jie turi būti naudojami paleidžiant jūrų vėžlius, kai kabliuko atkabinti nepadarant vėžliui žalos neįmanoma.
                  
               
                     ii)
                  
                  
                     Kitų tipų laivuose, naudojančiuose žvejybos įrankius, į kuriuos gali įsipainioti jūrų vėžliai, turi būti lynų pjoviklių – jie turi būti naudojami, kad jūrų vėžliai būtų saugiai išpainioti iš žvejybos įrankio ir paleisti.
                  
               Kabliukų atkabinimo įrankių naudojimas
         
                     i)
                  
                  
                     Ūdomis žvejojančiuose laivuose turi būti kabliukų atkabinimo įrankių – jie turi būti naudojami kabliukams iš jūrų vėžlių veiksmingai pašalinti.
                  
               
                     ii)
                  
                  
                     Jei vėžlys kabliuką prarijo, to kabliuko pašalinti nebandoma. Tokiu atveju lynas nupjaunamas kuo arčiau kabliuko nepadarant jūrų vėžliui bereikalingos papildomos žalos.
                  
               
      
         VII PRIEDAS
         
            PERKROVIMAS UOSTE
         
         1.   Kai Sąjungos laivai uoste perkrauna tunus ir tunams giminingų rūšių žuvis, ir kitų rūšių žuvis, sužvejotas vykdant tunų ir tunams giminingų rūšių žuvų žvejybą ICCAT konvencijos rajone, arba kai toks perkrovimas vykdomas Sąjungos uostuose, laikomasi toliau nurodytų procedūrų.
         Pareiga pranešti
         2.   Žvejybos laivas
         2.1.   Žvejybos laivo kapitonas likus ne mažiau kaip 48 valandoms iki perkrovimo operacijų uosto valstybės institucijoms privalo pranešti transportinio laivo pavadinimą ir perkrovimo datą / laiką.
         2.2.   Žvejybos laivo kapitonas perkrovimo metu savo vėliavos valstybei narei praneša:
         
                     —
                  
                  
                     perkrauti numatytus tunų ir tunams giminingų rūšių žuvų kiekius pagal išteklius (jei įmanoma),
                  
               
                     —
                  
                  
                     perkrauti numatytus kitų rūšių žuvų, sužvejotų vykdant tunų ir tunams giminingų rūšių žuvų žvejybą, kiekius pagal rūšis, jei jos yra žinomos,
                  
               
                     —
                  
                  
                     perkrovimo datą ir vietą,
                  
               
                     —
                  
                  
                     transportinio laivo, į kurį perkraunamos žuvys, pavadinimą, registracijos numerį bei vėliavos valstybę ir
                  
               
                     —
                  
                  
                     žuvų (pagal rūšis ir atitinkamais atvejais pagal išteklius) sužvejojimo geografinę vietą pagal ICCAT statistinius rajonus.
                  
               2.3.   Atitinkamo žvejybos laivo kapitonas užpildo ir ne vėliau kaip per 15 dienų po perkrovimo savo vėliavos valstybei narei nusiunčia ICCAT perkrovimo deklaraciją, kartu, kai taikytina, nurodydamas savo laivui priskirtą numerį ICCAT žvejybos laivų registre.
         3.   Laivas, į kurį perkraunamos žuvys
         3.1.   Transportinio laivo, į kurį perkraunamos žuvys, kapitonas likus ne mažiau kaip 24 valandoms iki perkrovimo pradžios ir pabaigus perkrovimą uosto valstybės institucijoms praneša sužvejotų tunų ir tunams giminingų rūšių žuvų, perkrautų į jo laivą, kiekius, užpildo ICCAT perkrovimo deklaraciją ir per 24 valandas ją nusiunčia kompetentingoms institucijoms.
         3.2.   Transportinio laivo, į kurį perkraunamos žuvys, kapitonas užpildo ICCAT perkrovimo deklaraciją ir likus ne mažiau kaip 48 valandoms iki žuvų iškrovimo ją nusiunčia iškrovimo valstybės kompetentingoms institucijoms.
         Uosto valstybės ir iškrovimo valstybės bendradarbiavimas
         4.   Ankstesniuose punktuose minėtos uosto valstybė ir iškrovimo valstybė peržiūri pagal šio priedo nuostatas gautą informaciją (jei reikia, bendradarbiaudamos su žvejybos laivo vėliavos KSŠ) siekdamos patikrinti, ar sutampa kiekvieno laivo pranešti sužvejoti, perkrauti ir iškrauti žuvų kiekiai. Tas tikrinimas atliekamas kuo mažiau trikdant laivo veiklą, vengiant sukelti nepatogumų ir nepakenkiant žuvų kokybei.
         Ataskaitų teikimas
         5.   Kiekviena žvejybos laivo vėliavos valstybė narė į savo metinę ICCAT skirtą ataskaitą įtraukia jos laivų atliktų perkrovimų duomenis.
      
      
         VIII PRIEDAS
         
            ICCAT PERKROVIMO JŪROJE REGIONINIŲ STEBĖTOJŲ PROGRAMA
         
         
                  
                     1.
                  
                  
                     Valstybių narių reikalavimu transportiniuose laivuose, įtrauktuose į laivų, į kuriuos leidžiama ICCAT konvencijos rajone perkrauti žuvis ir kurie vykdo perkrovimą jūroje, ICCAT registrą, per kiekvieną perkrovimo ICCAT konvencijos rajone operaciją turi būti ICCAT regioninis stebėtojas.
                  
               
                  
                     2.
                  
                  
                     Stebėtojus skiria ICCAT ir jie stebėjimą vykdo transportiniuose laivuose, į kuriuos leidžiama ICCAT konvencijos rajone perkrauti žuvis iš didelių pelaginėmis ūdomis žvejojančių laivų, plaukiojančių su KSŠ, kuri įgyvendina ICCAT regioninių stebėtojų programą, vėliava.
                  
               Stebėtojų skyrimas
         
                  
                     3.
                  
                  
                     Paskirtieji stebėtojai turi turėti šias užduotims atlikti reikalingas kvalifikacijas:
                     
                                 —
                              
                              
                                 įrodytą gebėjimą atpažinti ICCAT rūšis ir žvejybos įrankius, akivaizdžią pirmenybę teikiant stebėtojams, turintiems stebėtojo darbo pelaginėmis ūdomis žvejojančiuose laivuose patirties,
                              
                           
                                 —
                              
                              
                                 pakankamų žinių apie ICCAT priimtas išteklių išsaugojimo ir valdymo priemones,
                              
                           
                                 —
                              
                              
                                 gebėjimą vykdyti stebėjimą ir tiksliai registruoti duomenis,
                              
                           
                                 —
                              
                              
                                 pakankamų stebimo laivo vėliavos valstybės kalbos žinių.
                              
                           
               Stebėtojų pareigos
         
                  
                     4.
                  
                  
                     Stebėtojai:
                     
                                 a)
                              
                              
                                 turi būti baigę techninio mokymo kursus, kaip reikalaujama pagal ICCAT nustatytas gaires;
                              
                           
                                 b)
                              
                              
                                 negali būti transportinio laivo, į kurį perkraunamos žuvys, vėliavos valstybės piliečiai;
                              
                           
                                 c)
                              
                              
                                 turi gebėti atlikti 5 punkte išdėstytas pareigas;
                              
                           
                                 d)
                              
                              
                                 turi būti įtraukti į ICCAT tvarkomą stebėtojų sąrašą;
                              
                           
                                 e)
                              
                              
                                 negali būti didelių pelaginėmis ūdomis žvejojančių laivų ar transportinių laivų įgulos nariai arba didelių pelaginėmis ūdomis žvejojančių laivų ar transportinių laivų bendrovių darbuotojai.
                              
                           
               
                  
                     5.
                  
                  
                     Stebėtojas stebi, kaip didelis pelaginėmis ūdomis žvejojantis laivas ir transportinis laivas laikosi ICCAT priimtų atitinkamų išteklių išsaugojimo ir valdymo priemonių. Stebėtojų užduotys visų pirma yra šios:
                     
                                 5.1.
                              
                              
                                 apsilankyti dideliame pelaginėmis ūdomis žvejojančiame laive, iš kurio ketinama perkrauti žuvis į transportinį laivą, atsižvelgiant į 9 punkte išdėstytus reikalavimus, ir prieš pradedant perkrovimą:
                                 
                                             a)
                                          
                                          
                                             patikrinti, ar galioja žvejybos laivo leidimas arba licencija žvejoti tunus ir tunams giminingų rūšių žuvis, ir kitų rūšių žuvis, sužvejojamas vykdant tunų ir tunams giminingų rūšių žuvų žvejybą ICCAT konvencijos rajone;
                                          
                                       
                                             b)
                                          
                                          
                                             patikrinti išankstinius leidimus perkrauti žuvis jūroje, kuriuos žvejybos laivui išdavė vėliavos KSŠ ir atitinkamais atvejais pakrantės valstybė;
                                          
                                       
                                             c)
                                          
                                          
                                             patikrinti ir užregistruoti visą laive esančių žuvų kiekį pagal rūšis ir, jei įmanoma, pagal išteklius ir į transportinį laivą numatytus perkrauti kiekius;
                                          
                                       
                                             d)
                                          
                                          
                                             patikrinti, ar veikia laivų stebėjimo sistema (LSS), ir, jei įmanoma, peržiūrėti laivo žurnalą ir patikrinti jo įrašus;
                                          
                                       
                                             e)
                                          
                                          
                                             patikrinti, ar laive yra iš kitų laivų perkeltų žuvų, ir tokio perkėlimo dokumentus;
                                          
                                       
                                             f)
                                          
                                          
                                             pastebėjus su žvejybos laivu susijusių pažeidimų požymių, nedelsiant apie pažeidimą (-us) pranešti transportinio laivo kapitonui (deramai atsižvelgus į visus saugumo aspektus) ir stebėtojų programą įgyvendinančiai bendrovei; pastaroji tą informaciją nedelsdama perduoda žvejybos laivo vėliavos KSŠ institucijoms, ir
                                          
                                       
                                             g)
                                          
                                          
                                             vykdant pareigas žvejybos laive gautus rezultatus užregistruoti stebėtojo ataskaitoje;
                                          
                                       
                           
                                 5.2.
                              
                              
                                 stebėti transportinio laivo veiklą ir:
                                 
                                             a)
                                          
                                          
                                             registruoti duomenis apie vykdomą perkrovimo veiklą ir teikti tos veiklos ataskaitas;
                                          
                                       
                                             b)
                                          
                                          
                                             tikrinti laivo geografines koordinates jam vykdant perkrovimą;
                                          
                                       
                                             c)
                                          
                                          
                                             stebėti ir apytikriai įvertinti perkraunamus tunų ir tunams giminingų rūšių žuvų kiekius pagal rūšis, jei jos yra žinomos, ir, jei įmanoma, pagal išteklius;
                                          
                                       
                                             d)
                                          
                                          
                                             stebėti ir apytikriai įvertinti kitų rūšių žuvų, sužvejotų vykdant tunų ir tunams giminingų rūšių žuvų žvejybą, kiekius pagal rūšis, jei jos yra žinomos;
                                          
                                       
                                             e)
                                          
                                          
                                             patikrinti ir užregistruoti atitinkamo didelio pelaginėmis ūdomis žvejojančio laivo pavadinimą ir jo numerį ICCAT registre;
                                          
                                       
                                             f)
                                          
                                          
                                             patikrinti perkrovimo deklaracijoje įrašytus duomenis, be kita ko, jei įmanoma, palyginant juos su didelio pelaginėmis ūdomis žvejojančio laivo žurnalo įrašais;
                                          
                                       
                                             g)
                                          
                                          
                                             patvirtinti perkrovimo deklaracijoje įrašytus duomenis;
                                          
                                       
                                             h)
                                          
                                          
                                             perkrovimo deklaraciją patvirtinti parašu ir
                                          
                                       
                                             i)
                                          
                                          
                                             stebėti ir apytikriai įvertinti produktų, iškraunamų uoste, kuriame stebėtojas išsilaipina, kiekius pagal rūšis siekiant patikrinti, ar jie atitinka kiekius, gautus per perkrovimą jūroje;
                                          
                                       
                           
                                 5.3.
                              
                              
                                 be to, stebėtojai:
                                 
                                             a)
                                          
                                          
                                             kasdien parengia transportinio laivo vykdomos perkrovimo veiklos ataskaitą;
                                          
                                       
                                             b)
                                          
                                          
                                             rengia bendrąsias ataskaitas, kuriose pateikiama informacija, surinkta vykdant stebėtojo pareigas, ir suteikia kapitonui galimybę į ataskaitas įtraukti bet kokią aktualią informaciją;
                                          
                                       
                                             c)
                                          
                                          
                                             per 20 dienų po stebėjimo laikotarpio pabaigos b punkte nurodytą bendrąją ataskaitą pateikia ICCAT sekretoriatui;
                                          
                                       
                                             d)
                                          
                                          
                                             atlieka kitas ICCAT nustatytas funkcijas.
                                          
                                       
                           
               
                  
                     6.
                  
                  
                     Stebėtojai visą su didelių pelaginėmis ūdomis žvejojančių laivų ir jų savininkų atliktomis žvejybos operacijomis susijusią informaciją laiko konfidencialia ir su šiuo reikalavimu, kuris yra skyrimo stebėtoju sąlyga, sutinka raštu.
                  
               
                  
                     7.
                  
                  
                     Stebėtojai laikosi vėliavos valstybės narės (ir atitinkamais atvejais pakrantės valstybės), kurios jurisdikcijai priklauso laivas, į kurį jie paskirti, įstatymuose ir kituose teisės aktuose nustatytų reikalavimų.
                  
               
                  
                     8.
                  
                  
                     Stebėtojai laikosi hierarchijos ir visuotinių elgesio taisyklių, taikomų visam laivo personalui, jei šios taisyklės yra suderinamos su šioje programoje nustatytomis stebėtojų pareigomis ir 9 punkte išdėstytomis laivo personalo pareigomis.
                  
               Transportinių laivų vėliavos valstybių pareigos
         
                  
                     9.
                  
                  
                     Transportinių laivų vėliavos valstybėms ir kapitonams taikomos visų pirma šios su regioninių stebėtojų programos įgyvendinimu susijusios sąlygos:
                     
                                 a)
                              
                              
                                 stebėtojams leidžiama bendrauti su laivo personalu ir jiems suteikiama prieiga prie atitinkamų dokumentų, žvejybos įrankių ir įrangos;
                              
                           
                                 b)
                              
                              
                                 kad stebėtojams būtų lengviau atlikti 5 punkte išdėstytas pareigas, jų prašymu jiems taip pat suteikiama prieiga prie šios įrangos (jeigu tokia įranga yra laive, į kurį jie yra paskirti):
                                 
                                             i)
                                          
                                          
                                             palydovinės navigacijos įrangos;
                                          
                                       
                                             ii)
                                          
                                          
                                             radiolokacinio vaizdo ekranų, kai jie naudojami;
                                          
                                       
                                             iii)
                                          
                                          
                                             elektroninių ryšio priemonių ir
                                          
                                       
                                             iv)
                                          
                                          
                                             perkraunamiems produktams sverti naudojamų svarstyklių;
                                          
                                       
                           
                                 c)
                              
                              
                                 stebėtojams užtikrinami tokie patys patogumai, įskaitant gyvenamąją patalpą, maistą ir tinkamas sanitarines sąlygas, kokiais naudojasi aukštesnio rango laivo įgulos nariai;
                              
                           
                                 d)
                              
                              
                                 stebėtojams suteikiama pakankamai vietos ant kapitono tiltelio ar locmano kabinoje kanceliariniam darbui atlikti ir pakankamai vietos ant denio stebėtojo pareigoms atlikti;
                              
                           
                                 e)
                              
                              
                                 stebėtojams leidžiama pasirinkti tinkamiausią vietą ir metodą perkrovimo operacijoms stebėti ir vertinti, kokių rūšių ir (arba) išteklių žuvys iškraunamos ir kokiais kiekiais. Tuo tikslu ir tinkamai atsižvelgdamas į saugos reikalavimus ir praktines galimybes, transportinio laivo kapitonas sudaro stebėtojui tinkamas darbo sąlygas – be kita ko, stebėtojo prašymu laikinai sukrauna tikrintinus produktus transportinio laivo denyje ir stebėtojams suteikia pakankamai laiko pareigoms atlikti. Stebėjimas vykdomas kuo mažiau trikdant laivo veiklą ir nepakenkiant perkraunamų produktų kokybei;
                              
                           
                                 f)
                              
                              
                                 atsižvelgdamas į 10 punkto nuostatas transportinio laivo kapitonas užtikrina, kad stebėtojui būtų suteikiama visa būtina pagalba, kad jis galėtų saugiai persikelti iš transportinio laivo į žvejybos laivą, jei oro sąlygos ir kitos aplinkybės yra tinkamos, ir
                              
                           
                                 g)
                              
                              
                                 vėliavos valstybė užtikrina, kad kapitonai, įgula ir laivų savininkai netrukdytų stebėtojams vykdyti pareigų, jiems negrasintų, nesikištų į jų darbą, nedarytų jiems įtakos ir neduotų ar nebandytų duoti kyšių.
                              
                           
               Didelių pelaginėmis ūdomis žvejojančių laivų pareigos perkrovimo metu
         
                  
                     10.
                  
                  
                     Jei oro sąlygos ir kitos aplinkybės yra tinkamos, stebėtojams leidžiama apsilankyti žvejybos laive ir bendrauti su laivo personalu, jiems suteikiama prieiga prie atitinkamų dokumentų ir leidžiama patekti į reikiamas laivo vietas, kad jie galėtų atlikti 5 punkte išdėstytas pareigas. Žvejybos laivo kapitonas užtikrina, kad stebėtojui būtų suteikiama visa būtina pagalba, kad jis galėtų saugiai persikelti iš transportinio laivo į žvejybos laivą. Jei dėl nepalankių aplinkybių stebėtojui būtų pernelyg rizikinga bandyti patekti į didelį pelaginėmis ūdomis žvejojantį laivą prieš pradedant perkrovimo operacijas, šios operacijos vis tiek gali būti vykdomos.
                  
               Stebėtojų mokesčiai
         
                  
                     11.
                  
                  
                     Šios programos įgyvendinimo išlaidas padengia didelio pelaginėmis ūdomis plaukiojančio laivo, kuris nori vykdyti perkrovimo operacijas, vėliavos KSŠ. Mokesčio dydis apskaičiuojamas remiantis bendromis programos išlaidomis. Tas mokestis pervedamas į tam skirtą ICCAT sekretoriato sąskaitą, o ICCAT sekretoriatas tvarko su programos įgyvendinimu susijusią sąskaitą.
                  
               
                  
                     12.
                  
                  
                     Dideli pelaginėmis ūdomis žvejojantys laivai gali dalyvauti jūroje vykdomoje perkrovimo programoje tik tuo atveju, jei yra sumokėję 11 punkte nurodytą mokestį.